GBE BUBU Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Igbo Indonesian Italian Japanese Kirghiz Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Ukrainian\nABE ALESI LADISLAV ŠMEJKAL GBLƆE ENE\nLe nye tohehe gbɔgblɔ nam vɔ megbe la, wogakplɔm yi gaxɔa me. Meƒo glia enumake hewɔ Gliƒoƒo dzesi aɖe na xɔ̃nye aɖe si le dzisasrã eve siwo le mía tame la dzi. Enɔ lalam be yease tohehe si woanam.\nMewɔ dzesi nɛ be, “Ƒe wuiene.”\nMexɔe se o. Eyata ebia be: “Ɣleti wuienea?”\nMeɖo eŋu be, “Ao.” “Ƒe wuiene.”\nƑE 1953 mee. Teƒeae nye—Liberec, Czechoslovakia (si nye Czech Republic fifia). Ɣemaɣi la, menye ƒe 19 vi dunyahela sesẽ aɖe si di be tɔtrɔwo nava le dunyaheɖoɖowo me. Mí tsitretsiɖeŋulawo míetoa agbalẽviwo mama me kakaa míaƒe nukpɔsusu siwo tsi tre ɖe Kɔmiunist Dunyahehabɔbɔ si nɔ zi dzi ɣemaɣi la ŋu. Wobu míaƒe nuwɔnaa be enye dugbãnuwɔna vɔ̃ɖi—esia tae wodem mɔ ƒe gbogbowo ɖo.\nWosikam ƒe ɖeka kloe xoxo hafi va gblɔ nye tohehea nam. Hafi woava gblɔ gamenɔlawo ƒe tohehe na wo la, wosikaa wo eveve ɖe xɔ ɖeka me do ŋgɔ, eye tso ɣeyiɣi yi ɣeyiɣi la, woblaa ŋkume na wo hekplɔa wo ɖabiaa gbe wo. Womeɖea mɔ míeƒoa nu le gaxɔawo me o, eyata dalĩe míedona alo wɔa Gliƒoƒo dzesi aɖe.\nEteƒe medidi o meva see be gaxɔa me nɔla dometɔ geɖewo nye Yehowa Ðasefowo. Woɖɔa li gamenɔlawo ɣleti ɖeka alo eve ɖesiaɖe le míaƒe gakpɔa me. Esi Biblia me nyawo doa dzidzɔ nam ta la, dzi dzɔm ŋutɔ esi mlɔeba woda mía kple Ðasefo aɖe ɖe gaxɔ ɖeka me. Le ɣeyiɣi aɖe megbe la, Ðasefowo te Biblia sɔsrɔ̃ kplim.\nMebu be àyɔ míaƒe numedzodzroawo be Biblia-nusɔsrɔ̃, togbɔ be Biblia alo Biblia-srɔ̃gbalẽ aɖeke menɔ mía si o hã. Le nyateƒe me la, nyemekpɔ Biblia kpɔ le nye agbe me o. Gake míeɖoa dze—Ðasefoa ɖea Biblia me nyati siwo le susu me nɛ me nam—eye mewɔa nusi wògblɔ la ŋuti nuŋlɔɖi. Ðe míenɔa anyi tena ɖe mía nɔewo ŋu kplikplikpli hedoa dalĩ le esiawo katã wɔwɔ me.\nNusiwo nɔ mía gbɔ koe nye afɔdzidepepa kple yiɖa. Mezãa yiɖa tsɔ dea dzesi nyawo ɖe afɔdzidepepaa dzi. Melé mawunyakpukpui siwo me míedzro la dometɔ geɖe ɖe susu me. Ðasefo siwo srɔ̃ nu kplim la fia Fiaɖuƒehawo hã dzidzim. Ðasefo aɖe gblɔ nam be: “Fifia èle gaxɔ me abe dunyahenuvlowɔla ene, gake ɣeyiɣi aɖe ava, eye woate ŋu ade wò gaxɔ me ɖe Yehowa Ðasefo nyenye ta.”\nMlɔeba le gbebiabia geɖe megbe la, wogblɔ nye tohehe nam hekplɔm yi dɔsesẽwɔsaɖa aɖe si te ɖe du si nye Jáchymov gbɔ la me. Ɣemaɣi la, meka ɖe edzi be gbeɖeka megbɔna Yehowa Ðasefo zu ge godoo.\nƑe Geɖe ƒe Gaxɔmenɔnɔ\nEsi meva ɖo asaɖaa me, afisi wokua tomenu si woyɔna be uranium le la, mete Ðasefowo didi enumake. Gake eteƒe medidi o meva see be wokplɔ wo yi teƒe bubu. Gake Ðasefo ɖeka tsi anyi, esi wònye nuɖala ta. Eɣe Biblia vuvu aɖe si woɣla ɖe teƒeteƒewo ʋuu la nam. Eyata mete ŋu xlẽ mawunyakpukpui siwo melé ɖe ta me. Ne mele wo xlẽm la, menɔa gbɔgblɔm na ɖokuinye be, ‘Nyateƒee, alesi nɔviawo fiam la, nenema tututue wòle.’\nAnɔ ɣleti ɖeka megbe la, woɖem yi asaɖa si ŋkɔe nye Bytiz, si te ɖe du si nye Příbram ŋu me. Medo go Ðasefo bubuwo le afima. Le Bytiz la, míexɔa Biblia-srɔ̃gbalẽ siwo woɣlana hetsɔna vanɛ na mí la edziedzi. Togbɔ be asaɖaa dzikpɔlawo te kpɔ be yewoanya alesi wowɔna kaa mía si hã la, ɖeko wòglo wo. Gamenɔla 14 sɔŋ ye kpɔa gome le ɖaseɖiɖi na ame bubuwo me veviedodotɔe. Amesiawo ƒe afã nye Ðasefo xɔnyɔnyrɔwo, eye afã susɔea nye mía hawo, amesiwo va xɔ Ðasefowo ƒe dzixɔsewo dzi se le gaxɔa me.\nMía dometɔ geɖe di be míatsɔ nyɔnyrɔxɔxɔ ɖe tsi me awɔ míaƒe adzɔgbeɖeɖe na Mawu ƒe kpɔɖeŋui. Gake le tsi manɔanyi—alo be magblɔe tututu la, nugo gã aɖeke si me tsi le ƒe anyimanɔmanɔ ta la—nyɔnyrɔxɔxɔ nye nu sesẽ. Eyata le ɣeyiɣi mawo me la, ɖe ame geɖe lalana doa go le gaxɔ me hafi xɔa nyɔnyrɔ. Gake le Bytiz-saɖaa me la, tsizɔ gã kɔkɔwo li siwo me tsi le wozãna tsɔ faa tomenukumɔ̃wo ƒe dzoxɔxɔ nui. Le ƒe 1950-awo ƒe domedome la, wona nyɔnyrɔ mía dometɔ geɖe le tsizɔ kɔkɔ mawo dometɔ ɖeka me.\nƑe ʋɛ aɖewo megbe le March 1960 me la, kpovitɔwo ƒe amegã si nɔ amesiwo wode gaxɔ me le dunyahenyawo ta nu la yɔm va eɖokui gbɔe. Egblɔ be ne mena yenya gamenɔla bubuwo ƒe nuwɔnawo la, yeawɔ ɖoɖo woaɖe nye gamenɔɣi dzi akpɔtɔ. Esi megbe nu ma wɔwɔ la, ete busunyawo gbɔgblɔ ɖe ŋunye bababa. Edo ɣli be: “Èbu wò mɔnukpɔkpɔ. Makpɔ egbɔ be magbugbɔ ayi aƒe gbeɖe o! Àku ɖe afisia.” Gake le ɣleti eve megbe la, dziɖuɖua ɖe asi le gamenɔla aɖewo siwo dome nye hã menɔ ŋu, eye metrɔ yi aƒe le ƒe enyi ƒe gamenɔnɔ megbe.\nAblɔɖemenɔɣi Kpui Aɖe\nWoxe mɔ ɖe Yehowa Ðasefowo ƒe dɔ nu le Czechoslovakia tso keke April 1949 me ke, eyata eteƒe medidi o meva kpɔe be vovototo boo aɖeke mele Mawu subɔsubɔ le yeaɖi ablɔɖe ɣeyiɣi ma me kple gaxɔmenɔɣi tɔ dome o. Azɔ le nye dodo megbe la, medze ŋgɔ kuxi bubu. Ɣemaɣi la, enye dzizizi na ŋutsu ɖesiaɖe le dukɔa me be wòawɔ asrafodɔ ƒe eve.\nWoɖe ŋutsu aɖewo siwo nɔ Dziɖuɖudɔ aɖewo wɔm le asrafodɔa wɔwɔ me. Le kpɔɖeŋu me, woɖe amesiwo nɔ dɔ wɔm le tomekakuƒe le eme. Esi mewɔ dɔ le akakuƒe kpɔ ta la, meyi ɖadi dɔ le tomekakuƒeawo dometɔ ɖeka. Woxɔm nyuie le afima. Wogblɔ nam be: “Mègatsi dzi le asrafonyawo ŋu kura o. Menye kuxi na mí kura be míaxɔ asrafodɔ mawɔmawɔ ƒe mɔɖegbalẽ na wò o.”\nLe ɣleti eve megbe esi woɖo asrafodɔwɔgbalẽ ɖem la, dɔdzikpɔlaawo gana kakaɖedzim ake be: “Mègatsi dzi o, anye vodada aɖee wowɔ. Ðeko míaŋlɔ agbalẽ na asrafomegãawo, eye woakpɔ nyaa gbɔ.” Gake nyaa nu meva yi o. Emegbe dɔmemegã aɖe va gbɔnye va ɖe kuku nam be: “Zi gbãtɔ enye sia nusia tɔgbe dzɔ, gake eva hiã be nàyi asrafodɔa wɔƒe.” Esi le nye dzixɔse ta megbe be nyemage ɖe asrafoha me ahayi aʋa o ta la, wolém hekplɔm yi asrafowo ƒe asaɖa si te ɖe mía ŋu wu la me.—Yesaya 2:4.\nŊgɔdzedze Ʋɔnudrɔ̃ha Aɖe\nEsi wodem gaxɔ me le du si nye Kladno me le January 1961 me megbe la, wodze agbagba geɖe be woable nunye ne mazu asrafo. Asrafomegã aɖe si le dɔa nu wɔ ɖoɖo ɖe kpekpe aɖe ŋu. Wokplɔm yi takpexɔ aɖe si me kplɔ̃ gã kotoo aɖe si ŋu lãgbalẽ zikpui bɔbɔewo le keŋ la me. Eteƒe medidi o asrafomegãawo te xɔa me vava kple anyinɔnɔ ɖe kplɔ̃a ŋu godoo. Wo nunɔla ɖe wo fiam ɖekaɖeka. Emegbe enɔ anyi hegblɔ be: “Azɔ ƒo nu tso wò dzixɔse sia ŋu na mí.”\nLe gbe kpui aɖe dodo ɖa le tame megbe la, mete nuƒoƒo na anyinɔƒea si nɔ to dzi vevie. Eteƒe medidi o dzeɖoɖoa trɔ va zu nɔnɔmetɔtrɔ ŋu dze, eye wogblɔ be nɔnɔmetɔtrɔ nye nufiafia si nye nyateƒe le dzɔdzɔmeŋutinunya me. Le dɔsesẽwɔsaɖa aɖe si me menɔ do ŋgɔ me la, mesrɔ̃ agbalẽvi si nye Evolution Versus the New World * (Nɔnɔmetɔtrɔ Kpakple Xexeme Yeye La). Eyata ewɔ nuku na asrafomegã mawo be mete ŋu na kpeɖodzi si fia be nɔnɔmetɔtrɔ nufiafiaa nye nufiafia si ŋu kpeɖodzi mele o.\nEmegbe asrafomegã ɖeka si dze ƒã be enya nane tso Katoliko subɔsubɔhaa ŋu ƒo nu. Ebia be: “Nukae nye wò nukpɔsusu le Ðetugbi Nɔaƒe Maria ŋu. Eye aleke nèbua Misa kɔkɔe lae?” Meɖo eƒe biabiaawo ŋu, eye megblɔ emegbe be: “Aƒetɔ, mekpɔe be ànya nye xɔsetɔ, elabena wò biabiawo to vovo na ame bubuwo tɔ.”\nEgbe nye nyawo hegblɔ sesĩe be: “Kpao! Kpao! Kpao! Nyemenye xɔsetɔ o!” Le Kɔmiunist-dukɔa me la, womedea bubu gobi aɖeke amesiwo gblɔna be yewonye Kristotɔwo ŋu alo ahayi dɔ aɖe de ge wo si be woawɔ o. Eyata le biabia ma kple nyaŋuɖoɖoa megbe la, asrafomegãa megake nu gblɔ nya aɖeke le numedzodzroa me o. Enye dzidzɔ nam ŋutɔ be mɔnukpɔkpɔ su asinye meƒo nu tso Yehowa Ðasefowo ƒe dzixɔsewo ŋu na ŋutsu siawo.\nMɔnukpɔkpɔ Bubuwo Hena Ðaseɖiɖi\nLe ŋkeke ʋɛ aɖewo megbe la, wokplɔm yi asrafoxɔ aɖe me le Prague heɖo asrafowo be woadzɔ ŋunye. Ameŋudzɔɖoɖo tɔxɛ siwo nu wòle be asrafoawo nazɔ ɖo la wɔ nuku na asrafo tutsɔla gbãtɔ si wodɔ ɖa be wòava dzɔ ŋunye la ale gbegbe. Egblɔ nam be: “Zi gbãtɔe nye sia wogblɔ be míadzɔ ame aɖe ŋu kpɔ.” Eyata meɖe nusita wodem gaxɔ me ɖo me nɛ. Numeɖeɖea dzɔ dzi nɛ ale gbegbe be—wòtsɔ eƒe tua de ata me—henɔ to ɖom vevie. Le gaƒoƒo eve megbe la, asrafo bubu va ɖɔ lii, eye nyabiabia kple Biblia me dzodzro ma tɔgbe gayi edzi.\nLe ŋkeke siwo kplɔe ɖo me la, mɔnukpɔkpɔ su asinye meƒo nu kple amesiwo va dzɔ ŋunye kpakple gamenɔla bubuwo ne dzɔlaawo ɖe mɔ. Dzɔlaawo ʋu gaxɔwo gɔ̃ hã heɖe mɔ na gamenɔlawo be woaƒo ƒu ne madzro Biblia me kpli wo! Le ɣeyiɣi aɖe megbe la, meva tsi dzi be ava ɖi be dzɔlaawo ɖea mɔ nam meƒoa nu kple gamenɔla bubuwo eye wòahe kuxi sesẽwo vɛ. Gake womekɔ nu le nya bliboa dzi o.\nMlɔeba esi wokplɔm yi ʋɔnudrɔ̃ƒe be woadrɔ̃ ʋɔnum la, amesiwo meƒo nu na tso nye dzixɔsewo ŋu va de dzi ƒo nam vevie. Wotso afia be mayi mɔ ƒe eve tsɔ kpe ɖe ƒe ade siwo susɔ wòle be manɔ game gake nyemenɔe o le esi dziɖuɖua ɖe asi le mía ŋu ta la ŋu. Esia fia be ƒe enyi aɖewo ganɔ ŋgɔnye matsɔ anɔ gamee.\nMesena le Ðokuinye me be Mawu Kpena Ðe Ŋunye\nZi geɖe la, medea dzesii be Mawu nɔ kpekpem ɖe ŋunye esi wonɔ kplɔyem yi asaɖa kple gaxɔ vovovowo me le Czechoslovakia. Esi wokplɔm va gaxɔ si le Valdice me la, gaxɔdzikpɔlaa bia nusita meva afima. Meɖo eŋu be: “Megbe be nyemawɔ asrafodɔ o. Etsi tre ɖe nye dzixɔsewo ŋu be mawɔ aʋa.”\nEɖo eŋu veveseseɖeamenutɔe be: “Anyo ŋutɔ ne nɔnɔme sia le amesiame si. Gake esi wòbu tame le eŋu sẽe la, egblɔ be: “Gake esi ame akpa gãtɔ mebua nu ŋu alea egbea o ta la, ele be míahe to na wò—eye míahee na wò vevie!”\nAhuhɔ̃edɔwɔƒe, si nye tohehe sesẽ xɔƒe ye wodam ɖo. Àkpɔe be togbɔ be Yehowa Ðasefo nyenye si na megbe be nyemawɔ asrafodɔ o tae wodem gaxɔ me ɖo hã la, wogabuam dunyahenuvlowɔlae kokoko, si ta wodea dɔ sesẽwo asi nam be mawɔ. Ahuhɔ̃e lalã be woatsɔ ade akaɖiwo me kple be woatsɔ awɔ ahuhɔ̃enu dzeani bubuwoe nye dɔ sesẽ aɖe ŋutɔ le esi mele be vodada aɖeke nanɔ eŋu o ta. Zi geɖe ne gamenɔlawo wɔ dɔawo vɔ heɖe asi le wo ŋu la, ɖeko nàkpɔ be wotrɔ dɔ siwo wowɔ la ƒe afã vɛ ŋufɔke be woagbugbɔ awɔ. Eyata enye nu sesẽ ŋutɔ be woaɖo dɔa ŋuti nudidiwo gbɔ.\nGbesigbe mege ɖe ahuhɔ̃edɔwɔƒea la, ele be malala dɔwɔƒea dzikpɔla nava gbã. Eƒe ɖoɖo kple maɖomaɖo ko wòte ɣlidodo ɖe gamenɔla siwo wòsusu be womenɔ dɔa wɔm sesĩe o la ta. Ezɔ to wo ŋu heva gbɔnye hebia be: “Nukae dzɔ? Nukatae mele dɔ wɔm o?”\nMeɖe eme nɛ be gamenɔla yeyee menye wokplɔ vɛ. Ekplɔm yi eƒe ɔfis hebia nya mawo kem tso nusita wodem gaxɔ me ŋu. Esi meɖe nye nɔnɔmea gɔme nɛ vɔ la, egblɔ be: “Ekema Yehowa Ðasefoe nènyee?”\nMeɖo eŋu be: “Ẽ.”\nEƒe nɔnɔme trɔ. Egblɔ be: “Mègatsi dzi o. Yehowa Ðasefo geɖe va nɔ afisia kpɔ. Míedea bubu wo katã ŋu, elabena wonye veviedonulawo kple ame nyuiwo. Makpɔ egbɔ be dɔ si nàte ŋu awɔe woana wò.”\nAlesi dɔdzikpɔlaa ƒe nɔnɔme trɔ la wɔ nuku nam ale gbegbe. Meda akpe na Yehowa kple haxɔsetɔ manyamanya mawo siwo na ŋkɔ nyui le Ðasefowo ŋu le gaxɔ ma me la. Le nyateƒe me la, mekpɔe be Yehowa kpe ɖe ŋunye lɔlɔ̃tɔe le nye gamenɔɣia katã me.\nAleke ke nye nɔnɔmea va sesẽ ɖe edzii o, kakaɖedzi nɔ asinye ɣesiaɣi be mava ke ɖe nɔvinye Kristotɔwo ŋu godoo. Ɣemaɣi woaɖo nukomo nam ahade dzi ƒo nam. Wo manɔmee la, anye ne tenɔnɔ ɖe gaxɔmenɔnɔa nu asesẽ nam ŋutɔ.\nEdze abe gamenɔla geɖe megabua nu bubu aɖeke ŋu wu alesi woawɔ abia hlɔ̃ amesiwo wɔ fu wo lae o ene. Gake nyemebu ema ŋu kpɔ o. Mekpɔe dze sii be Mawu ƒe gɔmeɖose dzɔdzɔeawo dzi wɔwɔ tae menɔ fu kpem ɖo. Eyata menyae be Yehowa ate ŋu atsɔ agbemeŋkeke nyui siwo ŋu xexlẽme mele o anam le eƒe Paradisonyigba yeyea dzi ɖe ŋkeke ɖesiaɖe si metsɔ nɔ gaxɔ mee la ta.—Psalmo 37:29; Petro II, 3:13; Nyaɖeɖefia 21:3, 4.\nYayra Siwo Mekpɔ Egbea la Dze Ŋunye\nLe May 1968 me la, woɖe asi le ŋunye mlɔeba, le gaxɔmenɔnɔ ƒe 15 kple edzivɔ megbe. Gbã la, nyemelɔ̃na be maƒo nu kple amewo o, eye aleae wònɔna zi geɖe na amesiwo zã woƒe agbenɔƒe geɖe le gamenɔlawo alo gaxɔdzikpɔlawo dome. Gake eteƒe medidi o nɔvinye Kristotɔwo kpe ɖe ŋunye mekpɔ gome le gbeƒãɖeɖedɔ, si wokpɔtɔ nɔ wɔwɔm le mɔxeɖenu te la me.\nLe kwasiɖa ʋɛ aɖewo le nye dodo le game megbe la, medo go Eva. Togbɔ be ƒometɔwo tsi tre ɖe eŋu vevie hã la, woa kple nɔviaŋutsu wolé Biblia ƒe nyateƒe si woxɔ anɔ ƒe etɔ̃ do ŋgɔ la me ɖe asi sesĩe dzinɔameƒotɔe. Eteƒe medidi o míete gomekpɔkpɔ le gbeƒãɖeɖedɔa me ɖekae. Azɔ hã míekpɔ gome le míaƒe Biblia-srɔ̃gbalẽwo tata me. Míewɔa esia le agbalẽtaƒe si woɖo le adzame la me. Emegbe le November 1969 me la, míeɖe mía nɔewo.\nLe ƒe 1970 me la, míedzi mía vi gbãtɔ, Jana. Le ɣeyiɣi aɖe megbe la, meva zu Yehowa Ðasefowo ƒe dzikpɔla mɔzɔla henɔ hamewo srãm kpɔ le kwasiɖanuwuwuwo nɔ dzi dem ƒo na wo le gbɔgbɔ me. Esi menɔ dɔ sia wɔm le ƒe 1975 la, wolém gadem gaxɔ me ake. Gake fifia ya, ɣleti ʋɛ aɖewo koe menɔ afima. Emegbe le 1977 me la, míedzi mía viŋutsu Štěpán.\nMlɔeba le September 1, 1993 dzi la, Czech Republic dukɔa ɖe mɔ ɖe Yehowa Ðasefowo ƒe dɔa ŋu le se nu. Le ƒe si kplɔe ɖo me la, Dalibor Dražan, si nye Kristotɔ hamemegã aɖe ɖe mía vinyɔnu Jana. Emegbe le ƒe 1999 me la, mía viŋutsu Štěpán, si nye subɔsubɔdɔwɔla la ɖe Blanka, si nye ɣeyiɣiawo katã ƒe subɔla. Fifia mí katã míele hame vovovo me le Prague. Mí katã míele mɔ kpɔm na ɣeyiɣi si me xexeme yeyea ava—gake nye ya mele mɔ kpɔm vevie na ɣeyiɣi si me gaxɔwo maganɔ teƒe aɖeke o.\n^ mm. 24 Yehowa Ðasefowoe tae le ƒe 1950 me.\nMezã yiɖa tsɔ de dzesi ŋɔŋlɔawoe\nBytiz-saɖa la, afisi wodem gaxɔ me le, kple afisi mexɔ nyɔnyrɔ le emegbe\nMía kple Eva kpakple Štěpán kple Blanka le míaƒe miame, Jana kple Dalibor le míaƒe ɖusime\nƉoe Ɖe Amewo Ɖoe Ɖe Amewo Dunyahela Sesẽ Aɖe Si Va Zu Kristotɔ Akpaɖekedzimadela\ng02 7/8 axa 27-31


Psalmowo 119 | Biblia Le Internet Dzi | Xexe Yeye Gɔmeɖeɖe\nŊudzedzekpɔkpɔ ɖe Mawu ƒe nya xɔasi la ŋu\n“Aleke ɖekakpui ana eƒe mɔwo nadza?” (9)\n“Mekpɔa dzidzɔ ɖe wò ŋkuɖodzinyawo ŋu vevie” (24)\n“Wò nya la sinu kpɔm mele” (74, 81, 114)\n“Aleke gbegbe nyemehelɔ̃a wò se lae o!” (97)\n“Gɔmesese deto su asinye wu nye nufialawo katã” (99)\n“Wò nya nye akaɖi na nye afɔ” (105)\n“Wò nyawo katã nye nyateƒe” (160)\nAme siwo lɔ̃a Mawu ƒe se la kpɔa ŋutifafa (165)\nא [Alef] 119 Dzidzɔtɔwoe nye ame siwo ƒe zɔzɔme ŋu fɔɖiɖi mele o,*Ame siwo nɔa agbe ɖe Yehowa ƒe se la nu.+ 2 Dzidzɔtɔwoe nye ame siwo léa eƒe ŋkuɖodzinyawo me ɖe asi,+Ame siwo dinɛ tso dzi blibo me.+ 3 Womewɔa nu madzɔmadzɔ aɖeke o;Wozɔa eƒe mɔwo dzi.+ 4 Wòe de seBe woalé wò ɖoɖowo me ɖe asi pɛpɛpɛ.+ 5 Ne ɖe manɔ te sesĩe,*+Ne malé wò ɖoɖowo me ɖe asi ɖe! 6 Ekema ŋu makpem o+Nenye be melé ŋku ɖe wò sewo katã ŋu nyuie. 7 Matsɔ dzi dzɔdzɔe akafu wòNe mesrɔ̃ wò ʋɔnudrɔ̃ɖoɖo dzɔdzɔewo. 8 Malé wò ɖoɖowo me ɖe asi. Oo, mègagblẽm ɖi keŋkeŋ o. ב [Bet] 9 Aleke ɖekakpui ana eƒe mɔwo nadza? Ne ekpɔ eɖokui dzi hezɔ ɖe wò nya la nu.+ 10 Medi wò tso dzi blibo me. Mègana matra tso wò sededewo gbɔ o.+ 11 Medzra wò nyawo ɖo ɖe nye dzi me+Ne magawɔ nu vɔ̃ ɖe ŋuwò o.+ 12 Oo Yehowa, woakafu wò;Fia wò ɖoɖowom. 13 Metsɔ nye nuyiwo ɖe gbeƒãƲɔnudrɔ̃ɖoɖo siwo katã do tso wò nu me. 14 Mekpɔa dzidzɔ ɖe wò ŋkuɖodzinyawo ŋu+Wu kesinɔnu bubu ɖe sia ɖe.+ 15 Made ŋugble le* wò sededewo ŋu+Eye malé ŋku ɖe wò mɔwo ŋu.+ 16 Mekpɔa dzidzɔ ɖe wò sewo ŋu vevie. Nyemaŋlɔ wò nya la be o.+ ג [Gimel] 17 Wɔ nyui na wò subɔla,Ne manɔ agbe ahalé wò nya la me ɖe asi.+ 18 Ʋu nye ŋkuwo, ne makpɔNu wɔnuku siwo le wò sea me la nyuie. 19 Amedzro ko menye le anyigba la dzi.+ Mègaɣla wò sededewo ɖem o. 20 Edzroam* vevieBe madi wò ʋɔnudrɔ̃ɖoɖowo ɣeawokatãɣi. 21 Èka mo na ɖokuiŋudzelawo,Fiƒodeme siwo tra tso wò sededewo gbɔ.+ 22 Ðe* ŋukpe kple vlododo ɖa le ŋunye,Elabena melé wò ŋkuɖodzinyawo me ɖe asi. 23 Ne amegãwo kpe ta hele nu ƒom le ŋunye hã,Wò subɔla ya dea ŋugble le* wò ɖoɖowo ŋu. 24 Mekpɔa dzidzɔ ɖe wò ŋkuɖodzinyawo ŋu vevie;+Woawoe nye nye aɖaŋuɖolawo.+ ד [Dalet] 25 Nyee nye esi* ɖo baba ɖe anyigba.+ Xɔm ɖe agbe le wò nya la nu.+ 26 Meƒo nu tso nye zɔzɔme ŋu, eye nèɖo tom;Fia wò ɖoɖowom.+ 27 Na mase wò sededewo gɔme,Ne made ŋugble le* wò nukudɔwo ŋu.+ 28 Nuxaxa na mede* alɔ̃ dɔ ge do kpoe. Do ŋusẽm le wò nya la nu. 29 Te aʋatsomɔ ɖa kura tso gbɔnye,+Eye to wò se la dzi nàve nunye. 30 Metia nyateƒemɔ la.+ Mekpɔe dze sii be wò ʋɔnudrɔ̃ɖoɖowo sɔ ŋutɔ. 31 Meku ɖe wò ŋkuɖodzinyawo ŋu goŋgoŋ.+ Oo Yehowa, mègana ŋu nakpem o.+ 32 Manɔ wò sewo yome vevie*Elabena èna wòkpɔ nɔƒe le nye dzi me.* ה [He] 33 Oo Yehowa,+ fia wò ɖoɖowo ƒe mɔm,Ne mazɔ edzi va se ɖe nuwuwu.+ 34 Na gɔmesesem,Ne malé wò se la me ɖe asi,Eye mawɔ edzi tso dzi blibo me. 35 Kplɔm to wò sededewo ƒe mɔ dzi,+Elabena eƒe nu nyoa ŋunye. 36 Bi nye dzi ɖe wò ŋkuɖodzinyawo ŋu,Ke menye ɖe ɖokuitɔdidi* ŋu o.+ 37 Ðe nye ŋku ɖa le nu dzodzrowo kpɔkpɔ ŋu;+Xɔm ɖe agbe le wò mɔwo dzi. 38 Wɔ wò ŋugbedodo dzi* na wò subɔla,Ale be woavɔ̃ wò.* 39 Ðe ŋukpe si vɔ̃m mele la ɖa,Elabena wò afiatsotsowo nyo.+ 40 Kpɔ ale si wò sededewo le dzroyem vevie ɖa! Xɔm ɖe agbe le wò dzɔdzɔenyenye nu. ו [Waw] 41 Oo Yehowa, wò amenuveve neɖo gbɔnye,+Wò xɔname hã, le wò ŋugbedodo* la nu;+ 42 Ne mate ŋu aɖo nya ŋu na ame si le vlo domem,Elabena wò nyawo ŋue meɖo ŋu ɖo. 43 Mègaɖe nyateƒenya la ɖa le nunye keŋkeŋ o,Elabena wò afiatsotso sinu kpɔm mele. 44 Malé wò se la me ɖe asi ɣesiaɣi,Ðaa tegbee.+ 45 Mazɔ le afi si le dedie,*+Elabena medi wò sededewo yome mɔ. 46 Maƒo nu le wò ŋkuɖodzinyawo ŋu le fiawo ŋkume,Eye ŋu makpem o.+ 47 Melɔ̃ wò sededewo vevie,Ɛ̃, melɔ̃ wo.+ 48 Mado nye abɔwo ɖe dzi, ɖe wò sedede siwo melɔ̃ la ŋu,+Eye made ŋugble le* wò ɖoɖowo ŋu.+ ז [Zayin] 49 Ðo ŋku nya si nègblɔ* na wò subɔla la dzi,Esi ŋu nèna mele ŋu ɖom ɖo la.* 50 Esiae metsɔ faa akɔ na ɖokuinye le xaxawo me,+Elabena wò nyawo xɔm ɖe agbe. 51 Dadalawo ɖea alɔme le ŋunye vevie,Ke hã, nyemete ɖe aga le wò se la ŋu o.+ 52 Oo Yehowa, meɖoa ŋku wò ʋɔnudrɔ̃ɖoɖo siwo li tso blema ke la dzi,+Eye mekpɔa akɔfafa le wo me.+ 53 Dzi kuam vevie le ame vɔ̃ɖiSiwo gblẽ wò sea ɖi la ŋuti.+ 54 Wò ɖoɖowo zu ha medzinaLe afi sia afi si mele.* 55 Oo Yehowa, meɖoa ŋku wò ŋkɔ dzi le zã me,+Ne malé wò se la me ɖe asi. 56 Aleae mewɔna,Elabena melé wò sededewo me ɖe asi. ח [Het] 57 Yehowae nye nye gome;+Medo ŋugbe be mawɔ wò nyawo dzi.+ 58 Mele koko ƒom na wò tso dzi blibo me;+Ve nunye+ le wò ŋugbedodo* la nu. 59 Melé ŋku ɖe nye zɔzɔme ŋu,Ale be nye afɔ natrɔ ɖe wò ŋkuɖodzinyawo ŋu.+ 60 Mewɔ kaba, nyemehe ɖe megbe o,Be malé wò sededewo me ɖe asi.+ 61 Ame vɔ̃ɖiwo ƒe kawo ɖe to ɖem,Ke hã nyemeŋlɔ wò se la be o.+ 62 Mefɔna le zãtiƒe be mada akpe na wò+Ðe wò ʋɔnudrɔ̃ɖoɖo dzɔdzɔeawo ta. 63 Xɔlɔ̃ menye na ame siwo katã vɔ̃a wòKple ame siwo léa wò sededewo me ɖe asi.+ 64 Oo Yehowa, wò lɔlɔ̃ si nu metsina o la xɔ anyigba la dzi keŋ;+Fia wò ɖoɖowom. ט [Tet] 65 Èwɔ nyui geɖe na wò subɔla la,Oo Yehowa, èwɔe le wò nya la nu. 66 Fia susuŋudɔwɔwɔ nyui kple nunyam,+Elabe wò sededewo ŋue meɖoa dzi ɖo. 67 Hafi mava ge ɖe fukpekpe me la, metra mɔ enuenu,*Ke azɔ la, melé wò nyawo me ɖe asi.+ 68 Ènyo ale gbegbe,+ eye wò dɔwɔwɔwo hã nyo loo! Fia wò ɖoɖowom.+ 69 Dadalawo sisi alakpa ɖe ŋunye blibaa,Ke nye la, melé wò sededewo me ɖe asi tso dzi blibo me. 70 Woƒe dzi ku atri,*+Ke nye la, melɔ̃ wò se la vevie.+ 71 Enyo be mekpe fu,+Ale be mate ŋu asrɔ̃ nu tso wò ɖoɖowo ŋu. 72 Se siwo nèɖe gblɔ la nyo nam loo!+Wonyo nam wu sika kple klosalo akpeakpewo.+ י [Yod] 73 Wò asie wɔm hetrɔ asi le ŋunye. Na gɔmesesem,Ne masrɔ̃ wò sededewo.+ 74 Ame siwo vɔ̃a wò la kpɔa dzidzɔ ne wokpɔm,Elabena mekpɔa wò nya la sinu.+ 75 Oo Yehowa, menyae be wò ʋɔnudrɔ̃ɖoɖowo le dzɔdzɔe,+Eye èna mekpe fu le wò nuteƒewɔwɔ me.+ 76 Meɖe kuku, fa akɔ nam le wò lɔlɔ̃ si nu metsina o la ta,+Le ŋugbe si nèdo* na wò subɔla la nu. 77 Kpɔ nublanui nam, ne manɔ agbe,+Elabena melɔ̃ wò se la vevie.+ 78 Na ŋu nakpe dadalawo,Elabena wowɔ vɔ̃ ɖe ŋunye madzemadzee.* Ke nye la, wò sededewo ŋue made ŋugble le.*+ 79 Na ame siwo vɔ̃a wò la nagatrɔ ɖe ŋunye,Ame siwo nya wò ŋkuɖodzinyawo hã. 80 Na nye dzi nanɔ wò ɖoɖowo ŋu fɔɖiɖi manɔmee,+Ne ŋu nagakpem o.+ כ [Kaf] 81 Wò xɔname dzroam* vevie,+Elabena wò nya la sinu kpɔm mele. 82 Nye ŋkuwo kpɔ mɔ na wò nya vevie,+Mebe: “Ɣekaɣie nàfa akɔ nam?”+ 83 Elabena mele abe lãgbalẽgolo le dzudzɔ nu ene,Ke hã nyemeŋlɔa wò ɖoɖowo be o.+ 84 Ŋkeke nenie wò subɔla alala ase ɖo? Gbe ka gbee nàdrɔ̃ ʋɔnu ame siwo le yonyeme tim?+ 85 Dadalawo ɖe ʋe ɖi nam,Wo, ame siwo mewɔa wò se la dzi o. 86 Wò sededewo katã le eteƒe. Amewo le yonyeme tim yakatsyɔ; Oo, kpe ɖe ŋunye!+ 87 Esusɔ vie ko wotsrɔ̃m ɖa le anyigba la dzi,Ke nye la, nyemagblẽ wò sededewo ɖi o. 88 Xɔm ɖe agbe le wò lɔlɔ̃ si nu metsina o la ta,Ne malé ŋkuɖodzinya siwo do tso nuwò la me ɖe asi. ל [Lamed] 89 Oo Yehowa, wò nya la li ke ɖe dziƒowo,+Eli ke tegbee. 90 Wò nuteƒewɔwɔ li tso dzidzime yi dzidzime.+ Èɖo anyigba gɔme anyi sesĩe, ne wòanɔ anyi ɖaa.+ 91 Woli* va se ɖe egbegbe le wò sededewo nu,Elabena wo katã subɔa wò. 92 Ðe menye wò se lae melɔ̃ vevie o la,Anye ne metsrɔ̃ le nye fukpekpewo me.+ 93 Nyemaŋlɔ wò sededewo be akpɔ o,Elabena woawo dzie nèto xɔm ɖe agbe.+ 94 Tɔwò menye; ɖem,+Elabena medi wò sededewo yome mɔ.+ 95 Ame vɔ̃ɖiwo de xa ɖi nam be yewoatsrɔ̃m,Ke wò ŋkuɖodzinyawo ŋue meléa ŋku ɖo vevie. 96 Mekpɔ seɖoƒe na nu deblibowo katã,Ke seɖoƒe meli na wò sedede ya o.* מ [Mem] 97 Aleke gbegbe nyemehelɔ̃a wò se lae o!+ Medea ŋugble le eŋu* ŋkeke blibo la.+ 98 Wò sedede na medze nunya wu nye futɔwo,+Elabena ele gbɔnye tegbee. 99 Gɔmesese deto su asinye wu nye nufialawo katã,+Elabena wò ŋkuɖodzinyawo ŋue medea ŋugble le.* 100 Mewɔa nu kple gɔmesese si gbɔ ame tsitsiwo tɔ ŋu,Elabena melé wò sededewo me ɖe asi. 101 Megbe toƒe vɔ̃ɖi ɖe sia ɖe zɔzɔ,+Ale be mate ŋu alé wò nya la me ɖe asi. 102 Nyemete ɖa le wò afiatsotsowo ŋu o,Elabena wòe fia num. 103 Aleke gbegbe wò nyawo vivi le nye ve mee nye esi! Wovivi wu anyitsi le nye nu me.+ 104 Wò sededewo na medze nunya.+ Esia tae melé fu aʋatsomɔwo katã ɖo.+ נ [Nun] 105 Wò nya nye akaɖi na nye afɔ,Kple kekeli na nye toƒe.+ 106 Meka atam, eye nyemagbe edziwɔwɔ o,Be malé wò se dzɔdzɔeawo me ɖe asi. 107 Mekpe fu geɖe ŋutɔ,+Oo Yehowa, xɔm ɖe agbe le wò nya la nu.+ 108 Oo Yehowa, meɖe kuku, na nye lɔlɔ̃nu faa kafukafuvɔsawo* nadze ŋuwò,+Eye nàfia wò afiatsotsowom.+ 109 Nye agbe ɖoa afɔku me ɖaa,*Ke hã, nyemeŋlɔ wò se la be o.+ 110 Ame vɔ̃ɖiwo tre mɔ̃ ɖi nam,Gake nyemetra ɖa tso wò sededewo gbɔ o.+ 111 Mexɔ wò ŋkuɖodzinyawo wɔ tɔnyee tegbee,*Elabena woawo ŋue nye dzi kpɔa dzidzɔ ɖo.+ 112 Meɖoe le nye dzi me* be mawɔ wò ɖoɖowo dzi,Mawɔ wo dzi ɖaa va se ɖe nuwuwu. ס [Samek] 113 Melé fu ame siwo si dzi afãafã le,*+Ke melɔ̃ wò se la ya.+ 114 Beɖoƒe kple akpoxɔnu nènye nam,+Wò nya la sinu kpɔm mele.+ 115 Mi nu vlo wɔlawo, mite ɖa le gbɔnye,+Ne malé nye Mawu ƒe sededewo me ɖe asi. 116 Lém ɖe te le wò ŋugbedodo* la nu,+Ne manɔ agbe;Mègana ŋu nakpem le nye mɔkpɔkpɔ me o.+ 117 Lém ɖe te, ne makpɔ agbe;+Ne malé ŋku ɖe wò ɖoɖowo ŋu ɖaa.+ 118 Ègbe ame siwo katã tra tso wò ɖoɖowo gbɔ,+Elabena ameblelawo kple alakpanuwɔlawoe wonye. 119 Èɖe ame vɔ̃ɖi siwo katã le anyigba dzi la ɖa abe gamĩ ene.+ Eya tae melɔ̃a wò ŋkuɖodzinyawo ɖo. 120 Vɔvɔ̃ si le ŋuwò nana nye lãme nɔa ƒoƒom;Mevɔ̃a wò ʋɔnudɔdrɔ̃wo. ע [Ayin] 121 Mewɔ nu si le eteƒe kple nu si le dzɔdzɔe. Mègagblẽm ɖe ame siwo tem ɖe anyi la si me o lo! 122 Da megbe na wò subɔla hena eƒe nyui;Mègana dadalawo natem ɖe to o. 123 Nu te nye ŋkuwo ŋu le wò xɔname sinu kpɔkpɔ+Kple wò ŋugbedodo* dzɔdzɔe la sinu kpɔkpɔ ta.+ 124 Wɔ nu ɖe wò subɔla ŋu le wò lɔlɔ̃ si nu metsina o la nu,+Eye nàfia wò ɖoɖowom.+ 125 Wò subɔla menye; na gɔmesesem,+Ne manya wò ŋkuɖodzinyawo. 126 Oo Yehowa, ɣeyiɣi de be nàɖe afɔ,+Elabena woda wò se la dzi. 127 Esia tae melɔ̃ wò sededewoWu sika, wu sika nyuitɔ* gɔ̃ hã ɖo.+ 128 Esia tae mebu wò mɔfiamewo* katã be wole dzɔdzɔe;+Melé fu aʋatsomɔ ɖe sia ɖe.+ פ [Pe] 129 Wò ŋkuɖodzinyawo wɔ nuku. Esia tae melé* wo me ɖe asi ɖo. 130 Ne woʋu go wò nyawo la, kekeli vana,+Nugɔmesese sua ame makpɔnuteƒewo si.+ 131 Meke nu ɖe te heɖe hũ,*Elabena wò sededewo le dzroyem vevie.+ 132 Trɔ ɖe ŋunye, ne nàve nunye,+Abe ale si nèwɔa nu ɖe ame siwo lɔ̃a wò ŋkɔ la ŋui ene.+ 133 Tsɔ wò nyawo fia mɔ nye afɔɖeɖewo dedie;*Eye mègana nu vɔ̃ɖi aɖeke naɖu dzinye o.+ 134 Ðem le ameteɖeanyilawo si me,Ne malé wò sededewo me ɖe asi. 135 Kɔ mo* ɖe wò subɔla,+Eye nàfia wò ɖoɖowom. 136 Nye ŋkuwo le aɖatsi fam yoyoyo,Elabena amewo gbe wò se la dzi wɔwɔ.+ צ [Tsade] 137 Oo Yehowa, èle dzɔdzɔe,+Eye wò ʋɔnudɔdrɔ̃wo le eteƒe.+ 138 Wò ŋkuɖodzinyawo le dzɔdzɔeEye wole eteƒe tututu. 139 Mele ŋu ʋãm ɖe nuwò vevie,+Le esi nye ketɔwo ŋlɔ wò nyawo be ta. 140 Wò nyawo dza ale gbegbe,+Eye wò subɔla lɔ̃nɛ ŋutɔ.+ 141 Nyemele ɖeke me o, eye wodo vlom;+Ke hã nyemeŋlɔ wò sededewo be o. 142 Wò dzɔdzɔenyenye nye dzɔdzɔenyenye si nɔa anyi tegbetegbee,+Eye wò se la le eteƒe.+ 143 Togbɔ be xaxa kple hiã tum hã la,Nyemelɔ̃a nu le wò sededewo gbɔ o. 144 Wò ŋkuɖodzinyawo le dzɔdzɔe ɖaa tegbee. Na gɔmesesem,+ ne manɔ agbe. ק [Kof] 145 Meyɔ wò tso dzi blibo me. Oo Yehowa, tɔ nam. Malé wò ɖoɖowo me ɖe asi. 146 Wò yɔm mele; xɔ nam! Ne malé wò ŋkuɖodzinyawo me ɖe asi. 147 Mefɔna doa ŋgɔ na fɔŋli hedoa ɣli be nàxɔ nam,+Wò nyawo sinu kpɔm mele. 148 Nye ŋkuwo le te do ŋgɔ na zãdzɔɣiwo,Ne made ŋugble* le wò nyawo ŋu.+ 149 Se nye gbe le wò lɔlɔ̃ si nu metsina o la ta.+ Oo Yehowa, xɔm ɖe agbe le wò ʋɔnudɔdrɔ̃ dzɔdzɔeawo nu. 150 Ŋukpenanuwɔlawo gogom;Wote ɖe aga boo tso wò se la gbɔ. 151 Oo Yehowa, ètsɔ kpuiƒe,+Eye wò sededewo katã nye nyateƒe.+ 152 Menya wò ŋkuɖodzinyawo tso gbe aɖe gbe ke,Be èɖo wo anyi be woanɔ anyi tegbee.+ ר [Res] 153 Kpɔ nye fukpekpe ɖa, ne nàɖem,+Elabena nyemeŋlɔ wò se la be o. 154 Ʋli tanye, ne nàɖem;+Xɔm ɖe agbe le wò ŋugbedodo* la nu. 155 Xɔname metsɔ ame vɔ̃ɖiwo gbɔ o,Elabena womedi wò ɖoɖowo yome mɔ o.+ 156 Oo Yehowa, wò nublanuikpɔkpɔ sɔ gbɔ.+ Xɔm ɖe agbe le wò ʋɔnudɔdrɔ̃ dzɔdzɔeawo nu. 157 Yonyemetilawo kple nye futɔwo sɔ gbɔ;+Gake nyemetra ɖa tso wò ŋkuɖodzinyawo gbɔ o. 158 Ame siwo wɔa nu fitifitiwo nyɔa ŋu nam,Elabena womelé wò nyawo me ɖe asi o.+ 159 Kpɔ ale si gbegbe melɔ̃ wò sewoe ɖa! Oo Yehowa, xɔm ɖe agbe le wò lɔlɔ̃ si nu metsina o la ta.+ 160 Wò nyawo katã nye nyateƒe,+Eye wò ʋɔnudɔdrɔ̃ dzɔdzɔeawo katã li ɖaa. ש [Sin] 161 Amegãwo le yonyeme tim+ madzemadzee,Ke nye dzi kpɔtɔ ku ɖe wò nyawo ŋu kple vɔvɔ̃ gã.+ 162 Dzi le dzɔyem ɖe wò nyawo ŋu,+Abe ame si kpɔ aboyonu geɖe ene. 163 Melé fu aʋatsokaka, eye menyɔ ŋui,+Ke melɔ̃ wò se la.+ 164 Mekafua wò zi adre le ŋkeke me,Le wò ʋɔnudɔdrɔ̃ dzɔdzɔeawo ta. 165 Ame siwo lɔ̃a wò se la kpɔa ŋutifafa geɖe;+Naneke mana woakli nu o.* 166 Oo Yehowa, mekpɔa mɔ na wò xɔnamedɔwo,Eye mewɔa wò sededewo dzi. 167 Melé* wò ŋkuɖodzinyawo me ɖe asi,Eye melɔ̃ wo vevie ŋutɔ.+ 168 Melé wò sededewo kple wò ŋkuɖodzinyawo me ɖe asi,Elabena nye mɔwo katã le nyanya na wò.+ ת [Taw] 169 Oo Yehowa, nye ɣlidodo be nàkpe ɖe ŋunye neɖo gbɔwò,+ Na gɔmesesem le wò nya la nu.+ 170 Nye kokoƒoƒo be nàve nunye neɖo gbɔwò. Ðem, le wò ŋugbedodo* la nu. 171 Nye nuyiwo nedudu kafukafu kɔ ɖi,+Elabena èfiaa wò ɖoɖowom. 172 Nye aɖe adzi ha le wò nyawo ŋu,+Elabena wò sededewo katã le dzɔdzɔe. 173 Wò alɔ nenɔ klalo akpe ɖe ŋunye,+Elabena wò sewoe metia be maɖo toe.+ 174 Oo Yehowa, wò xɔname le dzroyem vevie,Eye mekpɔa dzidzɔ ɖe wò se la ŋu vevie.+ 175 Na manɔ* agbe ne mate ŋu akafu wò;+Eye na wò ʋɔnudɔdrɔ̃wo nakpe ɖe ŋunye. 176 Metra mɔ abe alẽ búbu ene.+ Di wò subɔla,Elabena nyemeŋlɔ wò sededewo be o.+\n^ Alo, “ame siwo wɔa nuteƒe.”\n^ Egɔmeɖeɖe tẽe, “Oo, ne ɖe nye mɔwo ali ke sesĩe.”\n^ Alo, “Masrɔ̃ nu tso.”\n^ Alo, “Edzroa nye luʋɔ.”\n^ Egɔmeɖeɖe tẽe, “Mli.”\n^ Alo, “srɔ̃a nu tso.”\n^ Alo, “Nye luʋɔe nye esi.”\n^ Alo, “Nuxaxa na nye luʋɔ de.”\n^ Egɔmeɖeɖe tẽe, “Maƒu du le wò sewo ƒe mɔ dzi.”\n^ Agate ŋu afia, “Elabena èna dzi ɖo ƒonye.”\n^ Alo, “viɖekpɔkpɔ.”\n^ Alo, “Na nya si nègblɔ nava eme.”\n^ Agate ŋu afia, “Abe ale si nèdo ŋugbe na ame siwo vɔ̃a wò la ene.”\n^ Alo, “teƒe si keke.”\n^ Alo, “ŋugbe si nèdo.”\n^ Alo, “Esi lalam mele.”\n^ Alo, “Le afi sia afi si medze.”\n^ Alo, “mewɔa nu vɔ̃ le manyamanya me.”\n^ Egɔmeɖeɖe tẽe, “ku atri abe ami ene.”\n^ Alo, “nya si nègblɔ.”\n^ Alo, “wowɔ vɔ̃ ɖe ŋunye heblem.”\n^ Alo, “mesrɔ̃a nu le.”\n^ Alo, “dzroa nye luʋɔ.”\n^ Efia, eƒe nuwɔwɔwo katã.\n^ Egɔmeɖeɖe tẽe, “Wò sededewo keke ale gbegbe.”\n^ Alo, “Mesrɔ̃a nu tso eŋu.”\n^ Egɔmeɖeɖe tẽe, “nye nu ƒe lɔlɔ̃nu faa kafukafuvɔsawo.”\n^ Alo, “Melé nye luʋɔ ɖe nye asiƒome ɖaa.”\n^ Alo, “wɔ nye domenyinui tegbee.”\n^ Egɔmeɖeɖe tẽe, “Mebi nye dzi.”\n^ Alo, “ame siwo ƒe dzi meto mɔ ɖeka o.”\n^ Alo, “sika si ŋu wodza.”\n^ Alo, “nye luʋɔ lé.”\n^ Egɔmeɖeɖe tẽe, “hele gbɔgbɔm fuxefuxe.”\n^ Alo, “na nye afɔɖeɖewo nali ke.”\n^ Alo, “Ko nu.”\n^ Alo, “masrɔ̃ nu.”\n^ Alo, “Nukikli aɖeke meli na wo o.”\n^ Alo, “nye luʋɔ nanɔ.”


Nuteƒewɔwɔ Ðaa—Eyae Nye Nusi Le Vevie Nam Wu\nNyɔ! | October 8, 2000\nGBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greenlandic Hiligaynon Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Shona Sinhala Slovak Slovenian Spanish Swahili Swedish Thai Ukrainian\nABE ALESI ALEXEI DAVIDJUK GBLƆE ENE\nƑe 1947 mee; eye teƒea didi kilometa ʋɛ aɖewo tso míaƒe kɔƒedu si nye Laskiv, Ukraine gbɔ, eye wòte ɖe Poland dea ŋu. Xɔ̃nye Stepan, amesi tsi wum nye agbalẽtsɔla si ɣlaa Biblia-srɔ̃gbalẽwo tsɔ gbaa de tso Poland vaa Ukraine. Deŋudzɔla aɖe kpɔe le zã me gbeɖeka, nyãe ɖe nu, heda tui. Le ƒe 12 megbe la, Stepan ƒe ku va kpɔ ŋusẽ ɖe dzinye vevie ŋutɔ, abe alesi mava ɖe eme na mi emegbe ene.\nKAKA woadzim le ƒe 1932 me le Laskiv la, ƒome ewo nɔ míaƒe kɔƒedua me siwo nye Biblia Nusrɔ̃viwo, si nye alesi woyɔa Yehowa Ðasefowoe ɣemaɣi. Wo dometɔ aɖewoe nye dzinyelawo, amesiwo ɖo nuteƒewɔwɔ na Yehowa ƒe kpɔɖeŋu nyui ɖi vaseɖe woƒe ku me le ƒe 1970-awo ƒe domedome. Le nye agbemeŋkekewo katã me la, nuteƒewɔwɔ na Mawue nye nu vevitɔ na nye hã.—Psalmo 18:26.\nLe ƒe 1939, si nye ƒe si me Xexemeʋa II dze egɔme la, Poland ƒe ɣedzeƒenuto si me míenɔ va zu Soviet Union ƒe akpa aɖe. Míenɔ Soviettɔwo ƒe dziɖuɖu te vaseɖe June 1941 me, esime Germanytɔwo va dze míaƒe nutoa dzi xɔe.\nMeto nɔnɔme sesẽwo me le suku le Xexemeʋa II wɔɣi. Wofia dulɔlɔ̃ ƒe hawo ɖeviwo be woadzi eye wonaa hehe wo le asrãfodɔwɔnawo me. Le nyateƒe me la, hehexɔxɔa ƒe ɖee nye be míasrɔ̃ alesi wodaa bɔmbwoe. Gake megbe dulɔlɔ̃hawo dzidzi kple asrafodɔ ƒe hehexɔxɔa siaa. Alesi maʋli nye dzixɔse siwo wotu ɖe Biblia dzi ta sɔsrɔ̃ tso ɖevime kpe ɖe ŋunye mewɔ nuteƒe na Mawu le ƒe siwo va kplɔe ɖo me.\nAme gbogbo aɖewo nɔ míaƒe hamea ƒe anyigbamama me siwo tsɔ ɖe le Biblia me nyateƒea me ale gbegbe be woɖo mɔɖela eve, si nye alesi woyɔna na Yehowa Ðasefowo ƒe ɣeyiɣiawo katã ƒe subɔlawoe, ɖe míaƒe nutoa me be woava fia nu wo. Mɔɖelaawo dometɔ ɖeka si nye Ilja Fedorovitsch, ye srɔ̃ Biblia kplim eye wòna hehem le subɔsubɔdɔa me. Le Germanytɔwo ƒe dua xɔɣi la, woɖe aboyo Ilja eye wova dee Nazitɔwo ƒe fuwɔamesaɖawo dometɔ ɖeka me, eye afimae wòku ɖo.\nPapa ƒe Ʋiʋli be Yemade Akpa Aɖeke Dzi O\nLe ƒe 1941 me la, Soviet dziɖuɖumegãwo te kpɔ be yewoana Papa nade asi agbalẽ te ado ŋugbe be yeana ga woatsɔ ado alɔ aʋa lae. Egblɔ na wo be yemate ŋu ado alɔ akpa eveawo dometɔ aɖeke le aʋaa me o eye be esi yenye Mawu vavã la subɔla ta la, yemade akpa aɖeke dzi o. Wobu fɔ Papa be enye futɔ eye wotso afia be woadee game ƒe ene. Gake ŋkeke ene koe wònɔ gaa me. Nukata? Elabena le Kwasiɖagbe si kplɔ eƒe gameyiyia ɖo la, Germany srafowo va xɔ nuto si me míenɔ la.\nEsi gaxɔdzikpɔlawo se be Germanytɔwo gogo yewo la, woʋu gaxɔa ƒe agbowo hesi. Soviet srafowo da tu gamenɔla siwo nɔ xexe dometɔ akpa gãtɔ. Papa mesi enumake o, ke boŋ emegbe hafi wòva si yi exɔlɔ̃ aɖewo ƒe aƒe me. Edɔ tso afima wova gblɔ na Dada be wòatsɔ eƒe ɖaseɖigbalẽ si ɖo kpe edzi be wodee game le esi wògbe megbedada na Soviettɔwo le aʋaa me ta la vɛ na ye. Esi Papa tsɔ agbalẽ siawo fia Germany dziɖuɖumegãwo la, wokpɔ eƒe agbe ta.\nGermanytɔawo di be yewoanya amesiwo katã de Soviettɔwo dzi le aʋaa wɔwɔ me ƒe ŋkɔwo. Woƒoe ɖe Papa nu be wòagbe nu le wo gbɔ, gake egbe. Eɖe eƒe akpaɖekedzimademade me na wo. Ne ɖe wòyɔ ame aɖe ƒe ŋkɔ la, anye ne woada tu amea. Ale Papa ƒe akpaɖekedzimademade xɔ ame bubuwo ɖe agbe hã, eye ameawo da akpe nɛ ŋutɔ.\nDɔwɔwɔ le Adzame\nSoviettɔawo gatrɔ va Ukraine le August 1944 me, emegbe le May 1945 me la, Xexemeʋa II wu enu le Europa. Emegbe nusi woyɔ be Gakpɔtɔtɔ, si nye dometsotso si va nɔ Soviet Union kple xexeame ƒe akpa mamlɛawo dome wɔe be kadodo aɖeke megava nɔ mía kple xexeame dukɔ bubuwo dome o. Kadodo kple Yehowa Ðasefo siwo le dea godo le Poland gɔ̃ hã nye nu sesẽ. Ðasefo siwo ƒo dzi le tsoa dea le adzame eye wotsɔa Gbetakpɔxɔ magazine vevi ʋɛ aɖewo gbɔnae. Esi wònye míaƒe aƒe si le Laskiv kple dea dome ƒe didime koe nye kilometa 8 ta la, mesea afɔku siwo me agbalẽtsɔla siawo tona ŋu nya.\nLe kpɔɖeŋu me, Ðasefo aɖe si ŋkɔe nye Silvester tso dea zi eve eye wòtrɔ gbɔ dedie. Gake le mɔzɔzɔ etɔ̃lia me la, deŋudzɔlawo kple woƒe avuwo kpɔe. Asrafoawo do ɣli be wòatɔ, gake Silvester de afɔ du me be wòakpɔ eƒe agbe ta. Mɔ ɖeka kolia si dzi wòte ŋu to avuawo melée o enye eva ge ɖe ta aɖe si le teƒea me. Ebe ɖe tsi sia si se kɔme nɛ me le aƒla kɔkɔwo dome zã bliboa katã. Mlɔeba la, dzɔlaawo va dzudzɔ edidi, eye Silvester si gbɔdzɔ ŋutɔ la zɔ tukatuka va aƒeme.\nAbe alesi megblɔe va yi ene la, wowu Silvester ƒe nyruiyɔvi Stepan esi wònɔ tsia tsom. Ke hã ehiã be míana kadodo nanɔ mía kple Yehowa ƒe amewo dome. To agbalẽtsɔla siwo ƒo dzi nɔ dzi la, míexɔ gbɔgbɔmenuɖuɖu kple mɔfiafia tuameɖowo.\nƑe si kplɔe ɖo si nye ƒe 1948 me la, mexɔ nyɔnyrɔ le zã me le ta sue aɖe si gogo míaƒe aƒe me. Amesiwo va xɔ nyɔnyrɔa va do go le míaƒe aƒeme, gake nyemekpɔ wo dze sii o, elabena viviti do eye míewɔ nusianu le ɖoɖoezizi me le adzame. Mí nyɔnyrɔxɔlawo míeƒo nu kple mía nɔewo o. Nyemenya amesi ƒo nyɔnyrɔxɔxɔnuƒoa, eye wòbia nyɔnyrɔxɔxɔbiabiaawo esime míetɔ ɖe ta la to, alo amesi nyrɔm ɖe tsia me o. Le ƒe aɖewo megbe esi mía kple xɔ̃nye vevi aɖe míenɔ míaƒe nuteƒekpɔkpɔwo gblɔm na mía nɔewo la, míekpɔe be mí ame evea siaa míenɔ nyɔnyrɔxɔlaawo dome le zã ma me!\nLe ƒe 1949 me la, Ðasefo siwo nɔ Ukraine xɔ gbedasi tso Brooklyn si bia tso wo si be woabia Moscow dziɖuɖumegãwo woada asi ɖe gbeƒãɖeɖedɔa dzi le se nu le Soviet Union. Mɔfiafia ma na woɖo mɔɖeɖebiagbalẽ ɖe U.S.S.R. ƒe Soviettɔwo ƒe Nyametsoha Kɔkɔtɔ to dziɖuɖumegã si kpɔa dukɔmenyawo gbɔ dzi. Emegbe wobia tso Mykola Pyatokha kple Ilya Babijchuk si be woayi Moscow ava xɔ dziɖuɖua ƒe ŋuɖoɖo le míaƒe biabiaa ŋu vɛ. Wolɔ̃ eye wozɔ mɔ yi Moscow le dzomeŋɔli ma.\nDziɖuɖumegã si xɔ amedɔdɔ siawo ɖo to see wona míaƒe dɔa ŋuti numeɖeɖe siwo nɔ te ɖe Biblia dzi. Woɖe nu me nɛ be míaƒe dɔa nye dɔ si wɔm wole wònye Yesu ƒe nyagblɔɖi be “woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã” ƒe emevava. (Mateo 24:14) Gake dziɖuɖumegãa gblɔ be Dukɔa maɖe mɔ na mí akpɔ gbeɖe o.\nÐasefoawo trɔ gbɔ va aƒe eye woyi Ukraine ƒe fiadu si nye Kiev me be woabia be woada asi ɖe míaƒe dɔa dzi le se nu le Ukraine afisia. Dziɖuɖumegãwo gagbe mɔɖeɖe na mí ake. Wogblɔ be ne Yehowa Ðasefowo ada megbe na Dukɔa ko hafi yewoaɖe mɔ na wo woanɔ ŋutifafa me. Wogblɔ be ele be Ðasefowo nawɔ asrafodɔ eye woakpɔ gome le ametiatia ƒe akɔdadawo me. Le afisia hã la, woɖe míaƒe akpaɖekedzimademade me na wo, be le míaƒe Ŋgɔnɔla, Yesu Kristo sɔsrɔ̃ me la, mele be míanye xexeame ƒe akpa aɖeke o.—Yohanes 17:14-16.\nEma megbe kpuie la, wolé Nɔviŋutsu Pyatokha kple Babijchuk, wobu fɔ wo be woayi game ƒe 25 sɔŋ. Le ɣemaɣi lɔƒo si nye ƒe 1950 me la, dziɖulawo lé Ðasefo geɖe siwo dome fofonye hã nɔ. Wotso afia nɛ eye wodee game ƒe 25, eye woɖoe ɖe Khabarovsk, si le Soviet Union ƒe ɣedzeƒeliƒo dzi afisi didi tso mía gbɔ kilometa 7,000 kloe!\nWoɖe Aboyo Mí Yi Siberia\nEmegbe le April 1951 me la, Soviet Dukɔa dze Ðasefo siwo nɔ dukɔ siwo nɔ eƒe ɣetoɖoƒe dzi anyrãtɔe, dukɔ siwo nye Latvia, Estonia, Lithuania, Moldova, Belarus, kple Ukraine fifia. Le ɣleti ma me la, woɖe aboyo ame 7,000 siwo dome mía kple Dada hã nɔ yi Siberia. Ðeko asrafowo va míaƒe aƒeme le zã eye wokplɔ mí yi ketekedzeƒea. Wode mí ketekea ƒe akpa siwo wotsɔa nyi ɖo—míenɔ ame 50 lɔƒo le ketekea ƒe xɔ ɖesiaɖe me—eye awu kwasiɖa eve megbe la, wova ɖi mí ɖe teƒe si woyɔ be Zalari, si gogo Baikal-ta le Irkutsk nuto me.\nEsi míetsi tre ɖe snoa me le ya si me fa miamiamia me, eye asrafo siwo lé tu ɖe asi ƒo xlã mí la, mebia ɖokuinye be nukae wogbɔna mía wɔ ge. Aleke mawɔ alé nuteƒewɔwɔ me ɖe asi na Yehowa le afisia? Míedze egɔme nɔ Fiaɖuƒehawo dzim be míaƒe susu naɖe ɖa le vuvɔa dzi. Emegbe dziɖuɖua ƒe dɔwɔƒe siwo le nutoa me dzikpɔlawo va ɖo. Wo dometɔ aɖewo hiã ŋutsuwo na dɔ sesẽwo wɔwɔ, eye bubuwo hã nɔ nyɔnuwo dim na dɔwɔnawo abe lãwo dzi kpɔkpɔ ene. Wokplɔ mía kple Dada yi xɔtudɔwɔƒe afisi wonɔ Tagninskaya Elektrikŋusẽdɔwɔƒe tum le.\nEsi míeɖo teƒea la, míekpɔ atixɔ siwo nɔ agbakawo me siwo nye aboyomeawo ƒe nɔƒe. Wode dɔ asi nam menye agbleŋlɔʋukula kple elektrikdɔwɔla, eye wode dɔ asi na Dada wònye agbledɔwɔla. Wobua mí be míenye amesiwo wonyã tso duta, ke menye gamemewo o. Eyata woɖe mɔ na mí míeɖia tsa le elektrikŋusẽdɔwɔƒea gbɔ lɔƒo, ɖeko womeɖe mɔ na mí be míaɖi tsa ayi amenɔƒe bubu si anɔ abe kilometa 50 ene tso mía gbɔ la o. Dziɖuɖumegãawo ƒoe ɖe mía nu be míade asi agbalẽ te be míanɔ afima tegbee. Edze na nye amesi nye ƒe 19 vi abe ɣeyiɣi si didi akpa ene, eyata megbe asidede ete. Ke hã míenɔ nutoa me ƒe 15 sɔŋ.\nLe Siberia afima la, mía kple Poland dome liƒo meganye kilometa 8 ko o ke boŋ kilometa 5,160! Mí Ðasefowo míewɔ nusi míate ŋui ƒo mía ɖokuiwo nu ƒu zu hamewo ake, eye míeɖo ŋutsu siwo axɔ ŋgɔ. Gbã la, Biblia-srɔ̃gbalẽ aɖeke menɔ mía si o negbe agbalẽ ɖeɖi aɖewo siwo Ðasefo aɖewo ɣla tso Ukraine vɛ la koe nɔ anyi. Míetsɔ asi gbugbɔ ŋlɔ woe, eye míeɖona wo ɖe mía nɔewo.\nMedidi o míedze kpekpewo wɔwɔ gɔme. Esi mía dometɔ geɖe nɔ aboyomewo nɔƒewo ta la, míekpena ɖekae le fiẽsiwo me zi geɖe. Míaƒe hamea me tɔwo anɔ abe 50 ene, eye wode Teokrasi Subɔsubɔ Suku dzi kpɔkpɔ asi nam. Ŋutsu ʋɛ aɖewo koe nɔ míaƒe hamea me, eyata nyɔnuwo hã kpɔa gome le sukuviawo ƒe dɔdasiwo wɔwɔ me, enye ɖoɖo si gɔme wodze le Yehowa Ðasefowo ƒe hamewo me le teƒe bubuwo le ƒe 1958 me. Amesiame wɔa eƒe dɔdasi moveviɖoɖotɔe, eye wobu sukua be enye kafukafu tsɔtsɔna Yehowa kple dzidedeƒo na hamea me tɔwo ƒe mɔnu aɖe.\nWoyra Míaƒe Subɔsubɔdɔa\nEsi wònye mía kple ame bubu siwo menye Ðasefowo o ye nɔ aboyomewo nɔƒeawo ta la, ŋkeke aɖeke meva yina si míeƒoa nu na amewo tso míaƒe dzixɔse ŋu o, togbɔ be wode se ɖe esia wɔwɔ nu vevie hã. Le Soviet dukplɔla Joseph Stalin ƒe kuku le ƒe 1953 me megbe la, nɔnɔmewo va ka ɖe eme. Woɖe mɔ na mí be míaƒo nu tso míaƒe dzixɔse siwo wotu ɖe Biblia dzi ŋu na amewo faa wu. To gbebiabia míaƒe xɔlɔ̃ siwo le Ukraine me la, míeva nya afisiwo Ðasefo bubuwo nɔ le míaƒe nutoa me eye míekpɔ wo. Esia na míewɔ ɖoɖo ma míaƒe hameawo ɖe nutome suewo me.\nLe ƒe 1954 me la, mía kple Olga, si hã woɖe aboyoe tso Ukraine, míeɖe mía nɔewo. Enye kpeɖeŋutɔ nyui aɖe nam le nye Yehowa subɔsubɔdɔa me le ƒe geɖe siwo va yi me. Olga nɔviŋutsu, Stepan, ye wowu le Ukraine kple Poland dome dea dzi le ƒe 1947 me. Emegbe míeva dzi vinyɔnu, Valentina.\nMía kple Olga míekpɔ yayra geɖe le míaƒe Kristotɔwo ƒe subɔsubɔdɔa me le Siberia. Le kpɔɖeŋu me, míedo go George, amesi nye Baptist-ha ƒe nunɔla. Mesrãnɛ kpɔ edziedzi eye míesrɔ̃a Gbetakpɔxɔ magazine ɖesiaɖe si nɔ mía si kplii. Medidi o George va lɔ̃ ɖe edzi be nusiwo Yehowa subɔlawo ɖea gbeƒãe tso Biblia mee nye nyateƒea. Míeva dze nusɔsrɔ̃ gɔme kple eƒe Baptist-xɔlɔ̃ geɖewo hã. Dzidzɔ ka gbegbee nye si wònye na mí esime George kple exɔlɔ̃ aɖewo xɔ nyɔnyrɔ va zu míaƒe gbɔgbɔmenɔviwo!\nLe ƒe 1956 me la, woɖom dzikpɔla mɔzɔlae, si bia tso asinye be manɔ hamewo srãm kpɔ kwasiɖa ɖesiaɖe le míaƒe nutoa me. Mewɔa dɔ ŋkeke bliboa katã, emegbe medzea mɔ kple nye dzokeke va kpena kple hamea. Mefɔna fɔfɔme trɔ yia dɔme. Mykhailo Serdinsky, amesi woɖo wònye nye kpeɖeŋutɔ le mɔzɔzɔdɔa me, ku le ʋufɔku aɖe me le ƒe 1958 me. Eku le Kuɖagbe, gake míehe eƒe kunuwɔwɔ ɖe megbe vaseɖe Kwasiɖagbe kple susu be Ðasefo geɖe nate ŋu ava kua teƒe.\nEsi mí ame gbogbo aɖewo míedze mɔ yina ameɖibɔa me la, Dukɔa ƒe Dedienɔnɔdzikpɔlawo dze mía yome. Ne meƒo nuƒo si ku ɖe míaƒe tsitretsitsimɔkpɔkpɔ si wotu ɖe Biblia dzi ŋu la, ate ŋu ana woalém. Gake meƒo nu tso Mykhailo kple etsɔmemɔkpɔkpɔ wɔnuku si nɔ esi ŋu. Togbɔ be mezã Biblia hã la, Dukɔa ƒe Dedienɔnɔdzikpɔlaawo melém o. Edze ƒã be wobui be yewomakpɔ viɖe aɖeke tso eme o, eye magblɔ be wonyam nyuie hã, le esi ‘wokpeam’ yia woƒe dɔwɔƒegã biaa nyam edziedzi ta.\nAmegɔmezɔla aɖe De Mí Asi\nLe ƒe 1959 me la, Dukɔa ƒe Dedienɔnɔdzikpɔlawo lé Ðasefo 12 siwo nye amesiwo xɔa ŋgɔ le gbeƒãɖeɖedɔa me. Woyɔ ame bubu geɖewo bia gbe wo, eye nye hã menɔ wo dome. Esi wòɖo dzinye wobia gbem la, ewɔ nuku nam esi dziɖuɖumegãawo nɔ míaƒe dɔa ŋu nya ɣaɣlawo gblɔm pɛpɛpɛ. Aleke wowɔ nya nusiawo? Edze ƒã be amegɔmezɔla aɖe, si nya nu geɖe tso mía ŋu eye wònɔa dɔ wɔm na Dukɔa ɣeyiɣi didi aɖee.\nWode ame 12 siwo wolé la gaxɔ siwo tsia ɖe wo nɔewo nu me, eye woɖoe be yewomagblɔ nya bubu aɖeke na dziɖuɖumegãawo o. Esia ana be woayɔ amegɔmezɔlaa ŋutɔ va nyaa drɔ̃ƒe be wòava ɖo kpe nya si wotsɔ ɖe wo ŋu dzi. Togbɔ be wometsɔ nya ɖe ŋunye o hã la, meyi ʋɔnua be makpɔ nusi adzɔ. Ʋɔnudrɔ̃laa bia nyawo, eye ame 12-awo gbe wo ŋu ɖoɖo. Emegbe Ðasefo si ŋkɔe nye Konstantyn Polishchuk, amesi menya ƒe geɖe, va ɖo kpe nya siwo wotsɔ ɖe ame 12-awo ŋu dzi. Nyadɔdrɔ̃a wu enu eye wode Ðasefoawo dometɔ aɖewo game. Meva do go Polishchuk le ablɔ si le ʋɔnudrɔ̃ƒea godo dzi.\nMebiae be, “Nukata nède mí asi?”\nEɖo eŋu be, “Elabena nyemegaxɔ se o.”\nMebiae be, “Nuka dzie mègaxɔ se o?”\nEɖo eŋu be, “Nyemegaxɔ Biblia dzi se o.”\nEle be Polishchuk nade nye hã asi hafi, gake meyɔ nye ŋkɔ le eƒe ɖaseɖiɖia me o. Eyata mebiae nusita meyɔ nye ŋkɔ o.\nEɖo eŋu be, “Nyemedi be woade wò game o. Megakpɔtɔ bua fɔ ɖokuinye le srɔ̃wò nɔviŋutsu Stepan ta. Nyee dɔe be wòatso dea le zã si me wowui dzi. Ete ɖe dzinye vevie ŋutɔ.”\nEƒe nyawo tɔtɔm ŋutɔ. Aleke gbegbe eƒe dzitsinya trɔ gboe enye si! Ese veve ɖe Stepan ƒe ku ta, gake fifia eya kee nye ma de Yehowa subɔlawo asi. Nyemegakpɔ Polishchuk ake o. Eku le ɣleti aɖewo megbe. Le gonyeme la, ame aɖe si dzi meka ɖo ƒe geɖe kpɔkpɔ wòade mía nɔviwo asi de abi nye seselelãme ŋu vevie. Gake nudzɔdzɔa fia nu vevi aɖem: Polishchuk mewɔ nuteƒe o elabena edzudzɔ Biblia xexlẽ kple edzixɔxɔse.\nNyateƒee, ehiã be nufiame sia natsi susu me na mí be: Be míalé nuteƒewɔwɔ na Yehowa me ɖe asi la, ehiã be míasrɔ̃ Ŋɔŋlɔ Kɔkɔeawo ɣesiaɣi. Biblia gblɔ be: ‘Dzɔ wò dzi ŋu, elabena eya me agbe tsona.’ Gawu la, apostolo Paulo gblɔ na Kristotɔwo be woakpɔ nyuie. Nukata? “Be, dzi vɔ̃ɖi maxɔse naganɔ mia dometɔ aɖeke me o, bene wòagatrɔ atso Mawu gbagbe la gbɔ o.”—Lododowo 4:23; Hebritɔwo 3:12.\nMetrɔ Yi Ukraine\nEsi míaƒe aboyomenɔnɔ le Siberia wu enu le ƒe 1966 me la, mía kple Olga míetrɔ yi Ukraine, ɖe du si woyɔna be Sokal me, si anɔ abe kilometa 80 ene tso L’viv. Dɔ geɖe dze ŋgɔ mí be míawɔ, elabena Ðasefo 34 koe nɔ Sokal kple du siwo gogoe siwo nye Cervonograd kple Sosnivka me. Egbea, hame 11 sɔŋ ye le nuto sia me!\nOlga ku nuteƒewɔlae le ƒe 1993 me. Le ƒe etɔ̃ megbe la, meɖe Lidiya, eye edoa ŋusẽm ale gbegbe. Tsɔ kpe ɖe eŋu la, vinyenyɔnu, Valentina, kple eƒe ƒomea nye Yehowa subɔla dovevienuwo eye woawo hã doa ŋusẽm ŋutɔ. Gake nusi kpɔtɔ gadoa ŋusẽm wu enye be mekpɔtɔ le nuteƒe wɔm na Yehowa, Mawu si wɔa nuteƒe la.—Samuel II, 22:26.\nAlexei Davidjuk ku le nuteƒewɔwɔ na Yehowa me le February 18, 2000, dzi, esime wonɔ asi trɔm le nyati sia ŋu be woata.\nNe èle numeɖeɖe bubuwo dim alo nèdi be ame aɖe nava wɔ aƒeme Biblia nusɔsrɔ̃ femaxee kpli ye la, ke taflatse ŋlɔ agbalẽ ɖo ɖe Watch Tower, P. O. Box GP 760, Accra, Ghana, alo nàzã adrɛs si sɔ le axa 5 lia.\n[Nɔnɔmetata si le axa 28]\nMíaƒe hame si kpena le aboyomewo nɔƒewo le ƒe 1952 me le ɣedzeƒe Siberia\nMíaƒe Teokrasi Subɔsubɔ Suku le ƒe 1953 me\nMykhailo Serdinsky ƒe kunuwɔwɔ le ƒe 1958 me\n[Nɔnɔmetata si le axa 32]\nMía kple srɔ̃nye Lidiya\nƉoe Ɖe Amewo Ɖoe Ɖe Amewo Nuteƒewɔwɔ Ðaa—Eyae Nye Nusi Le Vevie Nam Wu\ng00 10/8 axa 28-32\nMíaƒe Xexeme Wɔnukua—Ðe Wòdzɔ le Vomea?\nÐe Gɔmedzenu Veviwo Va Dzɔ le Vomea?\nAnyigba La—Ðe “Woɖo Egɔme Anyi” le Vomea?\nNukatae Mele Tsralɛ Alea Gbegbe Ðo?\nSɔvedawo—Wokɔ, Woƒe Afɔ Didi, eye Wonya Kpɔ\nXɔse Me Léle Ðe Asi le Dzizizidziɖuɖu ƒe Ameteteɖeanyi Te\nNukae Dzɔ Ðe “Agbemedɔwɔɖui” Dzi?\n“Kamedefefe Siwo Gbɔ Eme”—Ðe Wòle Be Nàde Ðokuiwò Afɔkua Mea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO October 8, 2000\nƉoe Ɖe Amewo Ɖoe Ɖe Amewo MAGAZINEWO October 8, 2000\nMAGAZINEWO October 8, 2000


Ame Kae Le Mawu Ƒe Amewo Kplɔm Egbea? | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Miɖo ŋku ame siwo le ŋgɔ xɔm le mia dome la dzi.”—HEB. 13:7.\nHADZIDZI: 125, 43\nLe ƒe alafa gbãtɔ me kple egbea siaa la, aleke . . .\ngbɔgbɔ kɔkɔea do ŋusẽ ame siwo xɔa ŋgɔ le Mawu ƒe amewo dome?\nmawudɔlawo kpe ɖe ame siwo xɔa ŋgɔ le Mawu ƒe amewo dome ŋu?\nMawu ƒe Nyaa fia mɔ ame siwo xɔa ŋgɔ le Mawu ƒe amewo dome?\n1, 2. Esi Yesu dzo yi dziƒo la, nya kawoe apostoloawo anya bia wo ɖokuiwo?\nYESU ƒe apostoloawo le tsitre ɖe Amitoa dzi hele yame kpɔm gãa. Ðeko wokpɔ eteƒe wokɔ Yesu, si nye woƒe aƒetɔ kple wo xɔlɔ̃ la, yi dzi eye alilikpo aɖe va xe wo ŋkume koe nye ema. (Dɔw. 1:9, 10) Ƒe eve aɖewoe nye ema Yesu fia nu wo, de dzi ƒo na wo hexɔ ŋgɔ na wo. Gake azɔ la, edzo le wo gbɔ. Nu kae woawɔ?\n2 Yesu de se na eyomedzelawo be: “Mianye nye ɖasefowo le Yerusalem kple Yudea blibo la katã kple Samaria, va se ɖe anyigba ƒe seƒe ke.” (Dɔw. 1:8) Aleke gɔ̃ woawɔ awu dɔ gã ma nu? Ele eme be Yesu ka ɖe edzi na wo be eteƒe madidi o, woaxɔ gbɔgbɔ kɔkɔea ya. (Dɔw. 1:5) Ke hã, ehiã be woanya mɔfiame si dzi woazɔ ɖo kple ɖoɖo si nu woawɔ dɔa le ale be woate ŋu aɖe gbeƒã va se ɖe anyigba ƒe seƒe ke. Le blema la, Yehowa to eteƒenɔla siwo nye amegbetɔwo dzi fia mɔ eƒe amewo wowɔ nu le ɖoɖo nu. Eya ta, apostoloawo anya bia wo ɖokuiwo be: ‘Ðe Yehowa aɖo kplɔla bubu na mía?’\n3. (a) Esi Yesu yi dziƒo megbe la, nyametsotso vevi kae eƒe apostolo wɔnuteƒeawo wɔ? (b) Nu ka mee míadzro le nyati sia me?\n3 Le Yesu ƒe dziƒoyiyi megbe la, mede kwasiɖa eve o, eƒe nusrɔ̃lawo dzro Ŋɔŋlɔawo me, do gbe ɖa bia Mawu ƒe mɔfiafia hetia Matias be wòaxɔ ɖe Yuda Iskariot teƒe anye apostolo 12 lia. (Dɔw. 1:15-26) Nu ka tae apostolo 12 lia tiatia nɔ vevie na woa kple Yehowa siaa ɖo? Matias tiatia wɔ akpa vevi aɖe le Yehowa ƒe habɔbɔa ƒe ɖoɖowo me. * Menye ɖeko Yesu tia eƒe apostolowo be woanɔ ye ŋu le yeƒe subɔsubɔdɔa me o, ke ɖe wòtia wo be woava wɔ akpa vevi aɖe le Mawu ƒe amewo dome. Akpa vevi kae wòle be woawɔ, eye aleke Yehowa to Yesu dzi dzra wo ɖo ɖe eŋu? Ðoɖo ma tɔgbi kae le Mawu ƒe amewo dome egbea? Eye aleke míate ŋu ‘aɖo ŋku ame siwo le ŋgɔ xɔm le mía dome,’ vevietɔ ame siwo nye “kluvi nuteƒewɔla kple aɖaŋudzela” la dzi?—Heb. 13:7; Mat. 24:45.\nYESU FIA MƆ DƆDZIKPƆHA LA\n4. Akpa kae apostoloawo kple hamemetsitsi siwo nɔ Yerusalem la wɔ le ƒe alafa gbãtɔ me?\n4 Le ƒe 33 Kristotɔwo Ŋɔli ƒe Pentekoste ŋkekea dzi la, apostoloawo va nye ame siwo xɔa ŋgɔ le Kristo hamea me. Le ŋkeke ma dzi la, “Petro kple Ame Wuiɖekɛawo tsi tsitre” eye wogblɔ nyateƒenya siwo xɔa ame ɖe agbe la na Yudatɔwo kple ame siwo trɔ dzi me zu Yudatɔwo; wonye ameha gã aɖe. (Dɔw. 2:14, 15) Ame siawo dometɔ geɖe va zu xɔsetɔwo. Esia megbe la, Kristotɔ yeye siawo ‘yi edzi lé fɔ ɖe apostoloawo ƒe nufiafiawo ŋu vevie.’ (Dɔw. 2:42) Apostoloawo kpɔ hamea ƒe ganyawo gbɔ. (Dɔw. 4:34, 35) Wokpɔ Mawu ƒe amewo ƒe gbɔgbɔmenuhiahiãwo hã gbɔ, abe ale si woawo ŋutɔwo gblɔe ene be: “Míalé fɔ ɖe gbedodoɖa kple mawunya la fiafia ŋu.” (Dɔw. 6:4) Gakpe ɖe eŋu la, wotia Kristotɔ siwo kpɔ nu teƒe la hede dɔ asi na wo be woakaka nya nyuia ayi ɖe nuto bubuwo me. (Dɔw. 8:14, 15) Le ɣeyiɣi aɖe megbe la, hamemetsitsi bubu siwo nye amesiaminawo la va wɔ ɖeka kple apostoloawo le hamea ƒe nyawo gbɔ kpɔkpɔ me. Woawoe nye dɔdzikpɔha si fiaa mɔ hameawo katã.—Dɔw. 15:2.\n5, 6. (a) Aleke gbɔgbɔ kɔkɔea kpe ɖe dɔdzikpɔhaa ŋu? (Kpɔ nɔnɔmetata si le nyati sia ƒe gɔmedzedze.) (b) Aleke mawudɔlawo kpe ɖe dɔdzikpɔha la ŋui? (d) Aleke Mawu ƒe Nyaa fia mɔ dɔdzikpɔhaa?\n5 Kristotɔ siwo nɔ anyi le ƒe alafa gbãtɔ me la nya be Yehowa Mawue to yewoƒe Kplɔla Yesu dzi nɔ mɔ fiam dɔdzikpɔha la. Aleke wowɔ ka ɖe esia dzi? Gbã, gbɔgbɔ kɔkɔe la kpe ɖe dɔdzikpɔhaa ŋu. (Yoh. 16:13) Kristotɔ amesiaminawo katã xɔ gbɔgbɔ kɔkɔe la, ke hã, le apostoloawo kple hamemetsitsi siwo nɔ Yerusalem gome la, gbɔgbɔa kpe ɖe wo ŋu etɔxɛe be woawɔ dzikpɔladɔ si wode wo si. Le kpɔɖeŋu me, le ƒe 49 K.Ŋ. me la, gbɔgbɔ kɔkɔea fia mɔ dɔdzikpɔhaa wòtso nya me le aʋatsotso ƒe nyaa ŋu. Hameawo wɔ ɖe woƒe mɔfiafia dzi eye woƒe “xɔse nɔ ŋu sẽm ɖe edzi, eye woƒe xexlẽme nɔ dzidzim ɖe edzi gbe sia gbe.” (Dɔw. 16:4, 5) Lɛta si me woŋlɔ woƒe nyametsotsoa ɖo na hameawo la ɖee fia hã be dɔdzikpɔhaa ɖe Mawu ƒe gbɔgbɔa ƒe kutsetsea, si ƒe akpa aɖewoe nye lɔlɔ̃ kple xɔse la fia.—Dɔw. 15:11, 25-29; Gal. 5:22, 23.\n6 Evelia, mawudɔlawo kpe ɖe dɔdzikpɔhaa ŋu. Hafi woanyrɔ Kornelio wòazu Trɔ̃subɔdukɔmetɔ aʋamatsomatsotɔ gbãtɔ si zu Kristotɔ la, mawudɔla aɖe gblɔ nɛ be wòadɔ woaɖayɔ apostolo Petro vɛ. Esi Petro ɖe gbeƒã na Kornelio kple eƒe ƒometɔwo la, woxɔ gbɔgbɔ kɔkɔe la, togbɔ be ŋutsuawo metso aʋa o hã. Esia na apostoloawo kple nɔviŋutsu bubuawo kpɔe be Mawu ƒe lɔlɔ̃nue nye be woaxɔ Trɔ̃subɔdukɔmetɔ aʋamatsomatsotɔwo hã ɖe Kristo hamea me. (Dɔw. 11:13-18) Azɔ hã, mawudɔlawo nɔ megbe na gbeƒãɖeɖedɔ si dzi kpɔm dɔdzikpɔhaa nɔ eye wodo tsɔtsɔe. (Dɔw. 5:19, 20) Etɔ̃lia, Mawu ƒe Nyaa fia mɔ dɔdzikpɔhaa. Hamemetsitsi amesiamina mawo wɔ Ŋɔŋlɔawo ŋu dɔ tsɔ wɔ nyametsotsowo le Kristotɔwo ƒe dzixɔsewo kple mɔfiame siwo wonaa hameawo la ŋu.—Dɔw. 1:20-22; 15:15-20.\n7. Nu ka tae míate ŋu agblɔ be Yesu fia mɔ Kristotɔ gbãtɔwo?\n7 Togbɔ be dɔdzikpɔhaa ye nɔ ŋgɔ xɔm le Kristo hame gbãtɔ me hã la, wolɔ̃ ɖe edzi be yewoƒe Kplɔla ye nye Yesu. Paulo gblɔ be: ‘Kristo tsɔ ame aɖewo na wonye apostolowo.’ Egblɔ kpee be: Mina “míato lɔlɔ̃ me atsi le nuwo katã me le Kristo, si nye ta la me.” (Ef. 4:11, 15) Kristotɔ gbãtɔwo meda apostolo aɖe si ŋu bubu le la ƒe ŋkɔ ɖe wo ɖokuiwo dzi o, ke boŋ “woyɔ nusrɔ̃lawo . . . be Kristotɔwo le Mawu ƒe mɔfiafia te.” (Dɔw. 11:26) Enye nyateƒe be Paulo lɔ̃ ɖe edzi be ele be ‘woalé ɖoɖoawo,’ alo Ŋɔŋlɔawo me nufiafia siwo apostoloawo kple ŋutsu bubu siwo nɔ ŋgɔ xɔm le hamea me tsɔ de asi na hameawo la “me ɖe asi goŋgoŋ” ya. Ke hã, egblɔ kpee be: “Ke medi be mianyae be ŋutsu sia ŋutsu ƒe tae nye Kristo; nyɔnu hã ƒe tae nye ŋutsu; eye Kristo hã ƒe tae nye Mawu.” (1 Kor. 11:2, 3) Ɛ̃, Kristo Yesu, si womekpɔna o, si wodo ŋutikɔkɔe na la nɔ hamea kplɔm le Yehowa Mawu, si nye eƒe Ta ƒe kpɔkplɔ te.\n“MENYE AMEGBETƆ ƑE DƆE DƆ SIA NYE O”\n8, 9. Tso ƒe alafa 19 lia me la, akpa vevi kae Nɔviŋutsu Russell wɔ?\n8 Le ƒe alafa 19 lia ƒe nuwuwu lɔƒo la, Nɔviŋutsu Charles Taze Russell kple eƒe zɔhɛwo dze agbagba be yewoagbugbɔ aɖo Kristotɔ vavãwo ƒe tadedeagu anyi. Be woate ŋu akaka Biblia me nyateƒea le gbegbɔgblɔ vovovowo me la, woɖo Zion’s Watch Tower Tract Society (alo Zion Ƒe Gbetakpɔxɔ Trakt Habɔbɔ) le se nu, le ƒe 1884 me, eye Nɔviŋutsu Russell ye nye eƒe zimenɔla. * Enye Biblia nusrɔ̃vi dovevienu, eye wòkloa nu le Mawuɖekaetɔ̃ kple luʋɔ makumaku ƒe nufiafiaawo dzi vɔvɔ̃manɔmee be wonye aʋatsonufiafiawo. Ede dzesii be ne Kristo trɔ va la, womakpɔe kple ŋku o, eye ‘dukɔwo ƒe ɣeyiɣi ɖoɖiawo awu enu’ le ƒe 1914 me. (Luka 21:24) Nɔviŋutsu Russell meve nu le eƒe ɣeyiɣi, ŋusẽ kple ga ŋu le kpekpe ɖe amewo ŋu be woanya Biblia me nyateƒeawo me o. Eme kɔ ƒãa be Yehowa kple Yesu si nye hamea ƒe ta la zã Nɔviŋutsu Russell le ɣeyiɣi vevi ma me.\n9 Nɔviŋutsu Russell medi amegbetɔwo ƒe bubu o. Le ƒe 1896 me la, eŋlɔ bena: “Mímedi be woade bubu mía ŋu, alo woado mí ɖe dzi le agbalẽ siwo míeŋlɔna ta o; nenema kee míedi be woayɔ mí be Bubudzenatɔ alo Rabi o. Mímedi hã be woayɔ míaƒe ŋkɔ atɔ ɖe ame aɖeke ŋu o.” Egblɔ emegbe be: “Menye amegbetɔ ƒe dɔe dɔ sia nye o.”\n10. (a) Ɣekaɣie Yesu ɖo “kluvi nuteƒewɔla kple aɖaŋudzela” la? (b) Ƒo nu tso ale si vivivi la, wona eme va kɔ nyuie be Dɔdzikpɔhaa le vovo na Gbetakpɔxɔ Habɔbɔ si woɖo le se nu la ŋu.\n10 Le ƒe 1919 me, si nye ƒe etɔ̃ le Nɔviŋutsu Russell ƒe ku megbe la, Yesu ɖo “kluvi nuteƒewɔla kple aɖaŋudzela” la. Kple taɖodzinu ka? Taɖodzinua ye nye be wòana “nuɖuɖu” eƒe aƒemesubɔviwo “le ɣeyiɣi nyuitɔ dzi.” (Mat. 24:45) Le ɣeyiɣi mawo gɔ̃ hã me la, nɔviŋutsu amesiamina ʋɛ aɖewo siwo subɔna le dɔwɔƒegã si le Brooklyn, New York, lae trɔa asi le gbɔgbɔmenuɖuɖua ŋu hemanɛ na Yesu yomedzelawo. Ŋkɔnya si nye “dɔdzikpɔha” va te dzedze le míaƒe agbalẽwo me le ƒe 1940-awo me, eye ɣemaɣi la, vovototo aɖeke menɔ dɔdzikpɔhaa kpakple Gbetakpɔxɔ Biblia Kple Trakt Habɔbɔ, si woɖo le se nu la dome o. Ke hã, le ƒe 1971 me la, wona eme va kɔ nyuie be Dɔdzikpɔhaa le vovo na Gbetakpɔxɔ Habɔbɔa, elabena nu siwo do ƒome kple senyawo gbɔ koe Gbetakpɔxɔ Habɔbɔa kpɔna. Tso ɣemaɣi la, nɔviŋutsu amesiaminawo ate ŋu anye Dɔdzikpɔhaa me tɔwo evɔ mahiã be woanye Gbetakpɔxɔ Habɔbɔ si woɖo le se nu la ƒe akametiwo o. Ƒe aɖewoe nye esia la, nɔviŋutsu siwo nye ‘alẽ bubuawo’ me tɔwo la va nye Habɔbɔ sia si woɖo le se nu kple dɔwɔha bubu siwo Mawu ƒe amewo zãna ƒe akametiwo, si wɔe be Dɔdzikpɔhaa tea ŋu léa fɔ ɖe Ŋɔŋlɔawo fiafia kple mɔfiafia hameawo ŋu. (Yoh. 10:16; Dɔw. 6:4) July 15, 2013, ƒe Gbetakpɔxɔ ɖe eme be nɔviŋutsu amesiaminawo ƒe ha sue aɖe si nye Dɔdzikpɔha lae nye “kluvi nuteƒewɔla kple aɖaŋudzela” la.\nDɔdzikpɔha si nɔ anyi le ƒe 1950-awo me\n11. Aleke Dɔdzikpɔhaa wɔa dɔe?\n11 Dɔdzikpɔhaa me tɔwo tsoa nya me le nya veviwo ŋu ɖekae. Aleke wowɔnɛ? Woƒoa ƒu kwasiɖa sia kwasiɖa hedzroa nyawo me nyuie le ɖekawɔwɔ me. (Lod. 20:18) Wo dometɔ ɖeka nyea zimenɔla le kpekpe si wowɔna me, gake ne ƒea trɔ la, wotiaa wo dometɔ bubu wònyea zimenɔla, elabena Dɔdzikpɔhaa me tɔwo mebua wo dometɔ aɖeke be ele vevie wu ame bubuawo o. (1 Pet. 5:1) Dɔdzikpɔhaa ƒe kɔmiti adeawo hã ɖɔa li woƒe zimenɔlawo nenema ke. Eye Dɔdzikpɔhaa me tɔ aɖeke mebua eɖokui be yee nye ame susɔeawo ƒe tatɔ o, ke boŋ wo dometɔ ɖe sia ɖe bunɛ be ye ŋutɔ hã yenye ‘aƒemesubɔvi,’ si xɔa gbɔgbɔmenuɖuɖu tso kluvi nuteƒewɔlaa gbɔ hezɔna ɖe eƒe mɔfiafia dzi.\nKluvi nuteƒewɔlaa kpɔtɔ le gbɔgbɔmenuɖuɖu nam Mawu ƒe amewo tso esime woɖoe le ƒe 1919 me (Kpɔ memama 10, 11)\n“AME KA TUTUTUE NYE KLUVI NUTEƑEWƆLA KPLE AÐAŊUDZELA?”\n12. Esi Dɔdzikpɔhaa me tɔwo mede blibo o eye woƒe mɔfiamewo metso gbɔgbɔ me tẽe o ta la, nya kawoe fɔ ɖe te?\n12 Dɔdzikpɔhaa me tɔwo mede blibo o eye woƒe mɔfiamewo metso gbɔgbɔ me tẽe o. Esia ta, woate ŋu ada vo le hamenufiafia kple hakplɔɖoɖo ƒe nyawo me. Le nyateƒe me la, Ŋɔŋlɔawo ŋuti numekɔkɔ siwo su mía si tso ƒe 1870 me la dze le tanya si nye “Beliefs Clarified” (Dzixɔsewo Ŋuti Numekɔkɔ) te, le Watch Tower Publications Index (Index des publications Watch Tower) gbalẽa me. * Yesu megblɔ na mí be kluvi nuteƒewɔlaa ana gbɔgbɔmenuɖuɖu deblibo mí o. Eya ta, aleke míate ŋu aɖo Yesu ƒe nya si wòbia be, “Ame ka tututue nye kluvi nuteƒewɔla kple aɖaŋudzela” la ŋu? (Mat. 24:45) Kpeɖodzi kae li be Dɔdzikpɔha lae nye kluvi si ŋu Yesu ƒo nu tsoe? Na míagalé ŋku ɖe nu etɔ̃ siwo fia mɔ dɔdzikpɔhaa le ƒe alafa gbãtɔ me ŋu.\n13. Aleke gbɔgbɔ kɔkɔea kpe ɖe Dɔdzikpɔhaa ŋu?\n13 Kpeɖodzi li be gbɔgbɔ kɔkɔea kpe ɖe wo ŋu. Gbɔgbɔ kɔkɔea kpe ɖe Dɔdzikpɔhaa ŋu wose Ŋɔŋlɔawo me nyateƒenya siwo gɔme womese tsã o la gɔme. Le kpɔɖeŋu me, bu numekɔkɔ yeye siwo ku ɖe míaƒe dzixɔsewo ŋu, si ŋu míeƒo nu tsoe le memama si do ŋgɔ me ŋu kpɔ. Kakaɖedzitɔe la, ‘Mawu ƒe nu goglo’ mawo ŋuti gɔmesese siwo va su mía si la ŋuti kafukafua mayi na amegbetɔ aɖeke o! (Xlẽ 1 Korintotɔwo 2:10.) Dɔdzikpɔhaa lɔ̃ ɖe nya siwo apostolo Paulo gblɔ la dzi, si nye be: “Nu siawoe míegblɔna hã, menye kple nunya si míesrɔ̃ tso amegbetɔwo gbɔ o, ke esi gbɔgbɔ la fia mí boŋ.” (1 Kor. 2:13) Esi aʋatsonufiafiawo kple gbɔgbɔmeviviti xɔ aƒe ɖi ƒe alafa geɖe la, ɖe gbɔgbɔmenumekɔkɔ siwo va su mía si kabakaba tso ƒe 1919 me la anya wɔ gbɔgbɔ kɔkɔea ƒe kpekpeɖeŋu manɔmeea?\n14. Le Nyaɖeɖefia 14:6, 7 ƒe nyaa nu la, aleke mawudɔlawo kpena ɖe Mawu ƒe amewo ŋu egbea?\n14 Kpeɖodzi li be mawudɔlawo kpe ɖe wo ŋu. Dɔ gã nyadri aɖe le Dɔdzikpɔhaa dzi egbea be woakpɔ xexea me godoo ƒe gbeƒãɖeɖedɔ si me nya nyui gblɔla miliɔn enyi sɔŋ le gome kpɔm le la dzi. Nu ka tae dɔa dze edzi nenema gbegbe? Susu ɖekae nye be, mawudɔlawo le asi kpem ɖe dɔa ŋu. (Xlẽ Nyaɖeɖefia 14:6, 7.) Edzɔna zi geɖe be ame aɖe nanɔ gbe dom ɖa anɔ kpekpeɖe ŋu biam Mawu, ko kasia gbeƒãɖelawo va do! * Ale si gbeƒãɖeɖe kple nusrɔ̃lawo wɔwɔ dɔa le ta kekem togbɔ be nɔviwo le yometiti sesẽwo me tom le dukɔ aɖewo me la nye kpeɖodzi be mawudɔlawo le megbe na dɔa vavã.\n15. Nu kae to vovo le Dɔdzikpɔhaa kple Kristodukɔa ƒe kplɔlawo ŋu? Gblɔ eƒe kpɔɖeŋu.\n15 Woɖo ŋu ɖe Mawu ƒe Nyaa ŋu. (Xlẽ Yohanes 17:17.) Bu nu si dzɔ le ƒe 1973 me ŋu kpɔ. Le June 1 ƒe Gbetakpɔxɔ me la, wobia nya sia be: “Ðe . . . ame siwo meɖu atamanono ƒe numamea dzi o la dze na nyɔnyrɔxɔxɔa?” Woɖo eŋu be: “Ŋɔŋlɔawo me kpeɖodziwo ɖee fia be womedze na nyɔnyrɔxɔxɔ o.” Le Gbetakpɔxɔa me la, wodzro ŋɔŋlɔ vovovo siwo ku ɖe nyaa ŋu la me tsɔ ɖe susu si tae wòle be woaɖe atamanola matrɔdzime ɖa le hamea me la me. (1 Kor. 5:7; 2 Kor. 7:1) Wogblɔ yi edzi be: “Menye míawo ŋutɔwo koe tso le mía ɖokui si le nu ɖom na amewo alo le tɔ tem ɖe nu dzi o. Dzidzenu kɔkɔ sia tso Mawu, ame si nana míenyaa eƒe susuwo to eƒe Nya si wòna woŋlɔ ɖi dzi la gbɔ.” Ðe subɔsubɔha bubu aɖe li si ɖoa ŋu ɖe Mawu ƒe Nyaa ŋu bliboe nenema nenye be esia wɔwɔ asesẽ na hameviawo dometɔ aɖewo gɔ̃ hã? Nyitsɔ laa la, agbalẽ aɖe si ƒo nu tso subɔsubɔha siwo le Amerika ŋu la gblɔ be: “Enuenu la, xɔsehawo ƒe kplɔlawo trɔa asi le woƒe nufiafiawo ŋu be woasɔ ɖe susu kple dzixɔse siwo dzi hameviwo kple ame hahoowo va le asi dam ɖo la dzi.” Ke ne Dɔdzikpɔhaa me tɔwo ya tua woƒe nyametsotsowo ɖe Mawu ƒe Nyaa dzi, ke menye ɖe nu si dzi ame akpa gãtɔ lɔ̃ ɖo o la, ekema ame ka tututue le Mawu ƒe amewo kplɔm egbea?\n‘MIÐO ŊKU AME SIWO LE ŊGƆ XƆM LA DZI’\n16. Mɔ siwo nu míaɖo ŋku Dɔdzikpɔhaa dzi le dometɔ ɖeka ɖe?\n16 Xlẽ Hebritɔwo 13:7. Nya si gɔme woɖe be “miɖo ŋku” la agate ŋu afia “miƒo nu tso.” Eya ta, mɔ ɖeka si dzi nàto aɖo “ŋku ame siwo le ŋgɔ xɔm” la dzi ye nye be nànɔ gbe dom ɖa ɖe Dɔdzikpɔhaa ta. (Ef. 6:18) Wò susu nenɔ agba si le wo dzi ŋu; wonaa gbɔgbɔmenuɖuɖu mí, wokpɔa xexea me godoo ƒe gbeƒãɖeɖedɔa dzi eye wokpɔa habɔbɔa ƒe gazazãwo gbɔ. Ðikeke mele eme o be ehiã be míanɔ gbe dom ɖa ɖe wo ta madzudzɔmadzudzɔe!\n17, 18. (a) Aleke míewɔa nu aduadu kple Dɔdzikpɔha la? (b) Aleke míaƒe gbeƒãɖeɖedɔa kpena ɖe kluvi nuteƒewɔlaa kple Yesu siaa ŋu?\n17 Eme kɔ ƒãa be menye gbedodoɖa dzi koe míato aɖo ŋku Dɔdzikpɔhaa dzi o, ke ele hã be míazɔ ɖe woƒe mɔfiamewo dzi. Mɔfiame siwo míexɔna to míaƒe agbalẽwo, kpekpeawo kple takpekpewo dzi la tso Dɔdzikpɔhaa gbɔ. Tsɔ kpe ɖe eŋu la, woɖoa nutome sue dzikpɔlawo, eye nutome sue dzikpɔlawo hã ɖoa hamemetsitsiwo. Nutome sue dzikpɔlawo kple hamemetsitsiwo siaa ɖoa ŋku Dɔdzikpɔhaa dzi ne wozɔna ɖe mɔfiame siwo wona wo la dzi pɛpɛpɛ. Mí katã míeɖenɛ fiana be míedea bubu míaƒe Kplɔla Yesu ŋu ne míeɖoa to ŋutsu siwo dzi tom wòle le mɔ fiam mí eye míebɔbɔa mía ɖokui na wo.—Heb. 13:17.\n18 Ne míedoa vevie nu le gbeƒãɖeɖedɔa me la, esia hã ɖenɛ fiana be míele ŋku ɖom Dɔdzikpɔhaa dzi. Ele eme nenema, elabena Paulo de dzi ƒo na Kristotɔwo be woasrɔ̃ ame siwo le ŋgɔ xɔm le wo dome la ƒe xɔse. Kluvi nuteƒewɔla la ɖe xɔse fia le mɔ ɖedzesi nu to ale si wòxɔa ŋgɔ le Fiaɖuƒe ŋuti nya nyuia gbɔgblɔ kple edodo ɖe ŋgɔ dzonɔamemetɔe me. Ðe nèle alẽ bubuawo me tɔ siwo kpena ɖe amesiaminawo ŋu le dɔ vevi sia wɔwɔ me la domea? Aleke gbegbe dzi adzɔ wòe nye esi ne míaƒe Kplɔla, Yesu, gblɔ na wò be: ‘Zi ale si nèwɔe na nɔvinye suetɔ siawo dometɔ ɖeka ko la, nyee nèwɔe na.’—Mat. 25:34-40.\n19. Nu ka tae nèɖoe kplikpaa be yeanɔ míaƒe Kplɔla, Yesu, yome?\n19 Esi Yesu trɔ yi dziƒo la, megblẽ eyomedzelawo ɖi o. (Mat. 28:20) Eya ŋutɔ nya ale si gbegbe gbɔgbɔ kɔkɔea, mawudɔlawo kpakple Mawu ƒe Nyaa kpe ɖe eŋu wòxɔ ŋgɔ na eyomedzelawo esime wònɔ anyigba dzi. Eya ta, mɔ ma ke dzie wòtona kpena ɖe kluvi nuteƒewɔlaa ŋu egbea. Kluvi sia, si me tɔwo nye Kristotɔ amesiaminawo la, “dzea Alẽvi la yome yia afi sia afi si wòyina.” (Nyaɖ. 14:4) Eya ta, ne míewɔ woƒe mɔfiamewo dzi la, ekema míele míaƒe Kplɔla, Yesu, yome dzem. Eteƒe madidi o, ana míakpɔ agbe mavɔ. (Nyaɖ. 7:14-17) Eye dziɖula amegbetɔ aɖeke mate ŋu ado esia ƒe ŋugbe na mí o!\n^ mm. 3 Edze ƒãa be Yehowa ɖoe be apostolo 12 nanye Yerusalem Yeye la ƒe ‘gɔmeɖokpe wuieveawo.’ (Nyaɖ. 21:14) Eya ta, mehiã be woatia ame bubu aɖo apostolo wɔnuteƒe si wu eƒe anyigbadzisubɔsubɔdɔa nu la teƒe o.\n^ mm. 8 Tso ƒe 1955 me la, wova yɔa habɔbɔ ma be Watch Tower Bible and Tract Society of Pennsylvania (alo Gbetakpɔxɔ Biblia Kple Trakt Habɔbɔ Si Le Pennsylvania).\n^ mm. 12 Kpɔ tanya si nye “Numekɔkɔ Yeyewo Ku Ðe Míaƒe Dzixɔsewo Ŋu” le Numekuku Ŋuti Mɔfiagbalẽ Na Yehowa Ðasefowo me.\n^ mm. 14 Kpɔ agbalẽ si nye “Bearing Thorough Witness” About God’s Kingdom, alo “ Rends pleinement témoignage au sujet du Royaume de Dieu, “ axa 58-59.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2017


Lɛta Si Tso Dɔdzikpɔha La Gbɔ | Nuxexlẽ Kple Nufiafia\n‘Ele be mianye nufialawo.’ (Heb. 5:12) Bu eŋu kpɔ ko! Yehowa—ame si nye Nufiala nyuitɔ kekeake le xexea me godoo la—le mía kpem be míafia nu amewo tso ye ŋu! Yehowa di tso mía si be míafia nu amewo tso ye ŋu le ƒomea me, le hamea me kple gbeƒãɖeɖedɔa me. Míebua mɔnukpɔkpɔ ɖe sia ɖe si su mía si be míafia nu amewo tso Yehowa ŋu la be enye mɔnukpɔkpɔ xɔasi kple agbanɔamedzi gã aɖe. Aleke míawɔ akpɔ dzidzedze le esia me?\nMíakpɔ ŋuɖoɖoa le nya aɖe si apostolo Paulo ŋlɔ na Timoteo la me. Egblɔ nɛ be: “Yi edzi nàdo vevie dutoƒo nuxexlẽ, nuxɔxlɔ̃ kple nufiafia.” Paulo gblɔ nɛ hã be: “Ne èwɔ esia la, àxɔ ɖokuiwò kple ame siwo ɖoa to wò la siaa ɖe agbe.” (1 Tim. 4:13, 16) Gbedeasi si xɔa ame ɖe agbe lae Mawu de asi na wò be nàgblɔ na amewo. Eya ta, ele vevie ŋutɔ be nàdze agbagba be wò nuxexlẽ kple nufiafia nanɔ nyonyom ɖe edzi. Wotrɔ asi le agbalẽ gbadza sia ŋu be wòakpe ɖe ŋuwò le go sia me. Kpɔ emenu ɖedzesi aɖewo ɖa.\nMawunyakpukpui si dze le axa ɖe sia ɖe la me nyawo nye Biblia me gɔmeɖose alo mɔfiame vevi si ku ɖe nuƒoƒo ƒe nudidia ŋu loo, alo kpɔɖeŋu aɖe si ɖe ale si wowɔ nuƒoƒo ƒe nudidia ŋu dɔe la fia\nAɖaŋuɖoɖo siwo akpe ɖe ŋuwò nàwɔ nya vevi si me dzrom wole la ŋu dɔ\nAɖaŋuɖoɖo siwo ŋu dɔ míawɔ le gbeƒãɖeɖedɔa koŋ me. Míate ŋu awɔ nuƒoƒo ƒe nudidi bubu siwo le agbalẽ gbadza sia me la dometɔ geɖe ŋu dɔ ne míele gbeƒã ɖem na amewo alo le nu fiam le kplɔ̃ta.\nYehowae nye “Nufiala Gãtɔ.” (Yes. 30:20) Togbɔ be agbalẽ gbadza sia akpe ɖe ŋuwò nàna wò nuxexlẽ kple nufiafia ƒe ŋutetewo nanyo ɖe edzi hã la, mègaŋlɔ be gbeɖe o be Yehowa gbɔe gbedeasi si míeɖea gbeƒãe la tso eye eyae hea amewo vɛ. (Yoh. 6:44) Eya ta, do gbe ɖa edziedzi nàbiae be wòana gbɔgbɔ kɔkɔea wò. Zã Mawu ƒe Nya la ɣeawokatãɣi. Mègahe amewo ƒe susu va ɖokuiwò dzi gbeɖe o, ke boŋ he woƒe susu yi Yehowa dzi. Dze agbagba nàkpe ɖe wò nyaselawo ŋu woalɔ̃ Yehowa tso dzi me.\nYehowa kpe wò be nàfia nu amewo tso gbedeasi vevitɔ kekeake si yi na amegbetɔwo la ŋu. Míeka ɖe edzi be, ne èɖo ŋu ɖe “ŋusẽ si Mawu nana” ŋu la, àkpɔ dzidzedze godoo.—1 Pet. 4:11.\nWò hati nufialawo,\nƉoe Ɖe Amewo Ɖoe Ɖe Amewo Lɛta Si Tso Dɔdzikpɔha La Gbɔ\nNuxexlẽ Kple Nufiafia—Lɛta Si Tso Dɔdzikpɔha La Gbɔ


Mose Ƒo Agakpe La Le Kades | Biblia Me Ŋutinya\nMose Ƒo Agakpe La\nƑEWO kplɔ wo nɔewo ɖo va yi—ƒe 10, ƒe 20, ƒe 30, ƒe 39! Ke Israel-viwo gale gbeadzi ko. Gake Yehowa lé be na eƒe amewo le ƒe siawo katã me. Enyi wo kple mana. Etsɔ alilikpo kplɔ woe le ŋkeke me, eye wòkplɔ wo kple dzobibi ƒe alili le zã me. Eye le ƒe siawo katã me la, woƒe avɔwo mevuvu o, eye woƒe afɔwo hã mete o.\nFifia la, ƒe 40 lia ƒe ɣleti gbãtɔ enye sia tso esime wodzo le Egipte. Israel-viwo gaƒu asaɖa anyi ɖe Kades. Afisiae woɖo esime wodɔ ŋkutsala 12 la be woaɖatsa ŋku le Kanaan-nyigba dzi abe ƒe 40 do ŋgɔ ene. Mose nɔvinyɔnu Miryam ku le Kades. Fukpekpe aɖe gava afisia hã abe tsã ene.\nAmeawo mekpɔ tsi aɖeke o. Eyata woto nyatoƒoe na Mose be: ‘Ne ɖe míeku la, nenyo wu. Nukatae nèkplɔ mí tso Egipte va teƒe dziŋɔ sia, afisi mawɔ nuku aɖeke o la? Bli, gbotsetsewo, weintsetsewo kple yevuboɖawo meli o. Tsi teti, si míano la hã meli o.’\nEsi Mose kple Aron woyi takpexɔa me be woado gbe ɖa la, Yehowa gblɔ na Mose bena: ‘Ƒo dukɔ la nu ƒu. Eye nàƒo nu na agakpe ma le wo katã ŋkume. Tsi geɖe ado tso eme na dukɔ la kple woƒe lãwo katã.’\nEye Mose ƒo dukɔ la nu ƒu hegblɔ be: ‘Miɖo to, mi amesiwo meɖo dzi ɖe Mawu ŋu o! Ðe mí kple Aron míate ŋu ana tsi nado tso agakpe sia me na mia?’ Eye Mose tsɔ kpo la ƒo agakpe la zi eve, eye tsisisi gã aɖe do le agakpe la me. Ameawo kple lãwo katã kpɔ tsi geɖe no.\nGake Yehowa do dɔmedzoe ɖe Mose kple Aron ŋu. Ènya nusitaea? Elabena Mose kple Aron wogblɔ be yewoe ana tsi nado tso agakpea me. Gake le nyateƒe me la, Yehowae na. Eyata esi wònye Mose kple Aron meto nyateƒe le nusia me o ta la, Yehowa gblɔ be yele to he ge na wo. Egblɔ be: ‘Miakplɔ nye dukɔ la ade Kanaan o.’\nEteƒe medidi o Israel-viwo dzo le Kades. Kasia wova ɖo Hor-to gbɔ. To sia tamee Aron ku ɖo. Exɔ ƒe 123 hafi ku. Israel-viwo lé blanui ŋutɔ, eyata ameawo katã fa na Aron ŋkeke 30 sɔŋ. Via Eleazar zu nunɔlagã ɖe eyome na Israel-dukɔ la.\nMose IV, 20:1-13, 22-29; Mose V, 29:4.\nMose Ƒe Biblia Ŋuti Gbalẽvi\nÈnya be Mose ye nye ame gbãtɔ si wɔ nukunu le Biblia mea? Wɔ Biblia ŋuti gbalẽvi sia ƒe kɔpi be nàsrɔ̃ nu geɖe tso esia ŋu.\nFebruary 2013 | Nu Si Míate Ŋu Asrɔ̃ Tso Mose Gbɔ\nXlẽ nu tso nɔnɔme nyui siwo Mose ɖe fia la dometɔ etɔ̃ kple nu si míate ŋu asrɔ̃ tso eƒe kpɔɖeŋua me ŋu.


Yohanes 14 | Biblia Le Internet Dzi | Xexe Yeye Gɔmeɖeɖe\nYesu dzi koe woato ate ɖe Fofo la ŋu (1-14)\n“Nyee nye mɔ la kple nyateƒe la kpakple agbe la” (6)\nYesu do ŋugbe be yeana gbɔgbɔ kɔkɔe la (15-31)\n“Fofo la lolo wum” (28)\n14 “Migana dzika natso mia ƒo o.+ Mixɔ Mawu dzi se;+ mixɔ nye hã dzinye se. 2 Fofonye ƒe me la, nɔƒe geɖewo li. Ne mele nenema o la, anye ne megblɔe na mi, elabena meyina be madzra teƒe ɖo ɖi na mi.+ 3 Eye ne meyi ɖadzra teƒe ɖo ɖi na mi vɔ la, magava, eye maxɔ mi ɖe nye ŋutɔ gbɔnye, ale be afi si mele la, miawo hã mianɔ afi ma.+ 4 Afi si meyina la, mienya mɔ la.” 5 Toma+ gblɔ nɛ be: “Aƒetɔ, míenya afi si yim nèle o, aleke míawɔ anya mɔa?” 6 Yesu ɖo eŋu nɛ be: “Nyee nye mɔ+ la kple nyateƒe+ la kpakple agbe+ la. Ame aɖeke mevaa Fofo la gbɔ o, negbe to dzinye ko.+ 7 Ne mienyam la, mianya Fofonye hã; tso fifia heyina la, mienyae, eye miekpɔe hã.”+ 8 Filipo gblɔ nɛ be: “Aƒetɔ, fia Fofo la mí, eye ema asɔ gbɔ na mí.” 9 Yesu gblɔ nɛ be: “Filipo, ɣeyiɣi didi aɖee nye esia mele mia gbɔ, eye mènyam oa? Ame si kpɔm la, ekpɔ Fofo la hã.+ Aleke wɔ nèbe, ‘Fia Fofo la mí’? 10 Ðe mèxɔe se be mewɔ ɖeka kple Fofo la, eye Fofo la hã wɔ ɖeka kplim oa?+ Nya siwo gblɔm mele na mi la, menye nye ŋutɔ nye nyawoe o,+ ke boŋ Fofo si wɔ ɖeka kplim lae le eƒe dɔwo wɔm. 11 Mixɔ dzinye se be mewɔ ɖeka kple Fofo la, eye Fofo la hã wɔ ɖeka kplim; ne miexɔe se o la, ekema mixɔe se le dɔwɔwɔawo ya ta.+ 12 Vavã, vavã mele egblɔm na mi be, ame si xɔa dzinye sena la hã awɔ dɔ siwo mewɔna; eye awɔ dɔ siwo lolo wu esiawo,+ elabena meyina Fofo la gbɔ.+ 13 Nu sia nu si miabia le nye ŋkɔ me la, mawɔe, ale be woado Fofo la ɖe dzi to Vi la dzi.+ 14 Ne miebia nane le nye ŋkɔ me la, mawɔe. 15 “Ne mielɔ̃m la, ekema miawɔ nye sewo dzi.+ 16 Mabia Fofo la wòana kpeɖeŋutɔ* bubu mi be wòanɔ mia gbɔ tegbee,+ 17 nyateƒegbɔgbɔ+ si xexea mate ŋu axɔ o, elabena mekpɔnɛ o, eye menyae hã o.+ Miawo ya mienyae, elabena enɔa mia gbɔ, eye wòle mia me. 18 Nyemagblẽ mi ɖi tsyɔ̃eviwoe o. Magbɔ va mia gbɔ.+ 19 Esusɔ vie ko xexea magakpɔm o, ke miawo ya miakpɔm,+ elabena mele agbe, eye miawo hã mianɔ agbe. 20 Gbe ma gbe miadze sii be mewɔ ɖeka kple Fofonye, eye be miewɔ ɖeka kplim, eye nye hã mewɔ ɖeka kpli mi.+ 21 Ame si léa nye sewo me ɖe asi, eye wòwɔa wo dzi la, eyae lɔ̃am. Azɔ ame si lɔ̃am la, Fofonye alɔ̃e, eye malɔ̃e, eye maɖe ɖokuinye afiae.” 22 Yuda+ (menye Iskariot o) biae be: “Aƒetɔ, nu ka tae nèdi be yeaɖe ye ɖokui afia mí, ke menye xexea katã o?” 23 Yesu ɖo eŋu nɛ be: “Ne ame aɖe lɔ̃m la, alé nye nya la me ɖe asi,+ eye Fofonye alɔ̃e, eye míava nɔ egbɔ.+ 24 Ame si melɔ̃am o la mewɔa nye nyawo dzi o. Nya si sem miele la, menye tɔnyee o, ke boŋ Fofo si dɔm ɖa la tɔe.+ 25 “Megblɔ nya siawo na mi, esi megale mia gbɔ. 26 Ke kpeɖeŋutɔ la, gbɔgbɔ kɔkɔe si Fofo la aɖo ɖa le nye ŋkɔ me la, eya afia nuwo katã mi, eye wòaɖo ŋku nu siwo katã megblɔ na mi la dzi na mi.+ 27 Mele ŋutifafa gblẽm ɖi na mi; mele nye ŋutifafa nam mi.+ Nyemele etsɔm na mi abe ale si xexea nanɛ ene o. Migana dzika natso mia ƒo o, eye vɔvɔ̃ hã megaɖo mi o. 28 Miesee megblɔ na mi be, ‘Mele dzodzom, eye magatrɔ ava mia gbɔ.’ Ne mielɔ̃m la, miakpɔ dzidzɔ be meyina Fofo la gbɔ, elabena Fofo la lolo wum.+ 29 Eya ta megblɔe na mi hafi wòava dzɔ, ale be ne eva dzɔ la, miaxɔe ase.+ 30 Nyemagaƒo nu geɖe kpli mi azɔ o, elabena xexea+ dzi ɖula la gbɔna, eye mekpɔ ŋusẽ aɖeke ɖe dzinye o.+ 31 Gake be xexea nanya be melɔ̃ Fofo la ta la, mele nu si tututu Fofo la de se nam be mawɔ la wɔm.+ Mitso, mina míadzo le afi sia.\n^ Alo, “akɔfala.”


Nu Kae Kristotɔ Awɔ Be Eƒe Srɔ̃ɖeɖe Navivi? | Nusɔsrɔ̃\nAGBEMEŊUTINYA Menaa Nu Kple Dzidzɔ\nSrɔ̃ɖeɖe—Eƒe Dzɔtsoƒe Kple Taɖodzinu\nNu Kae Kristotɔ Awɔ Be Eƒe Srɔ̃ɖeɖe Navivi?\nDi Nu Si Nyo Wu Sika\nÐe Nàte Ŋu Ayi Ŋgɔ Geɖe Wu Le Mawusubɔsubɔ Mea?\nNu Si Ta Wòhiã Be Nàna Hehe Amewo\nNU NYUI SIWO LE MÍAƑE NUDZRAÐOƑE “Mele Nuŋeŋedɔ Wɔm Hena Yehowa Ƒe Kafukafu”\nGbetakpɔxɔ—Tata Si Míesrɔ̃na | August 2016\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguay Tokunɔgbe Persian Peru Tokunɔgbe Pidzin (Kamerun) Poland Tokunɔgbe Polish Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Srɔ̃ŋutsu ɖe sia ɖe nalɔ̃ srɔ̃a abe ale si wòlɔ̃a eɖokui ene; . . . srɔ̃nyɔnu hã nade bubu deto srɔ̃a ŋu.”—EF. 5:33.\nHADZIDZI: 87, 3\nNu kae Mawu bia tso srɔ̃ŋutsuwo kple srɔ̃nyɔnuwo si?\nNu ka tae lɔlɔ̃ kple ameŋububu le vevie le srɔ̃ɖeɖe me?\nAleke Biblia akpe ɖe mía ŋu ne kuxiwo ɖo srɔ̃ɖeɖea me?\n1. Togbɔ be srɔ̃ɖeɖe dzea egɔme kple dzidzɔ hã, nu kae srɔ̃tɔwo ate ŋu anɔ mɔ kpɔm na? (Kpɔ foto si le nyati sia ƒe gɔmedzedze.)\nNE WOKPLƆ ŋugbetɔ si woɖo atsyɔ̃ na wòle zɔ ɖem gbɔna ŋugbetɔsrɔ̃a gbɔ la, dzi dzɔa wo wu gbɔgblɔ. Woƒe lɔlɔ̃ va de to ale gbegbe be fifia wole klalo aka atam be yewoawɔ nuteƒe na yewo nɔewo. Esi wònye aƒe vovovo mee wotso ta la, ehiã godoo be woawɔ asitɔtrɔ aɖewo be woate ŋu alé ɖe wo nɔewo ŋu. Mawu ƒe Nya la ɖo aɖaŋu nyuiwo na srɔ̃tɔwo, elabena srɔ̃ɖeɖe Gɔmeɖoanyila lɔ̃ame la di be atsu kple asi ɖe sia ɖe nase vivi ahakpɔ dzidzɔ le srɔ̃ɖeɖe me. (Lod. 18:22) Gake Ŋɔŋlɔawo gblɔe eme kɔ be ame madeblibo eve siwo ɖe srɔ̃ “akpɔ xaxa le ŋutilã me.” (1 Kor. 7:28) Aleke woawɔ aɖe xaxa mawo dzi kpɔtɔ? Nu kae Kristotɔ awɔ be eƒe srɔ̃ɖeɖe navivi?\n2. Lɔlɔ̃ kawo ƒomevie wòle be srɔ̃tɔwo naɖe afia?\n2 Biblia te gbe ɖe lɔlɔ̃ ƒe vevienyenye dzi. Vividoɖeameŋu ƒe lɔlɔ̃ (Helagbe, phi·liʹa) hiã le srɔ̃ɖeɖe me. Ŋutsu kple nyɔnu dome lɔlɔ̃ (eʹros) nana wosea vivi. Eye lɔlɔ̃ si nɔa ƒometɔ kpamkpamwo dome (stor·geʹ) le vevie ne viwo ge ɖe toa me. Gake lɔlɔ̃ si wotu ɖe gɔmeɖose dzi (a·gaʹpe) ye nana srɔ̃ɖeɖe nyea srɔ̃ɖeɖe. Apostolo Paulo gblɔ tso lɔlɔ̃ mamlɛtɔ sia ŋu be: “Srɔ̃ŋutsu ɖe sia ɖe nalɔ̃ srɔ̃a abe ale si wòlɔ̃a eɖokui ene; ke srɔ̃nyɔnu hã nade bubu deto srɔ̃a ŋu.”—Ef. 5:33.\nAKPA SI SRƆ̃ŊUTSU KPLE SRƆ̃NYƆNU WƆNA\n3. Afi kae wòle be srɔ̃tɔwo nalɔ̃ wo nɔewo ase ɖo?\n3 Paulo gblɔ be: “Srɔ̃ŋutsuwo, miyi edzi mialɔ̃ mia srɔ̃wo abe ale si ko Kristo la hã lɔ̃ hame la, eye wòtsɔ eɖokui na ɖe eta ene.” (Ef. 5:25) Kristotɔwo srɔ̃a Yesu ƒe kpɔɖeŋu nenye be wolɔ̃a wo nɔewo abe ale si Yesu lɔ̃ eƒe nusrɔ̃lawo ene. (Xlẽ Yohanes 13:34, 35; 15:12, 13.) Eya ta ele be Kristotɔ siwo ɖe srɔ̃ nalɔ̃ wo srɔ̃wo ale gbegbe be woalɔ̃ faa be yewoaku ɖe wo ta. Esia manya wɔ gbeɖe nenye be kuxi sesẽwo le srɔ̃ɖeɖea me o. Gake a·gaʹpe lɔlɔ̃ nɔa “te ɖe nuwo katã nu, exɔa nuwo katã dzi sena, ekpɔa mɔ na nuwo katã, edoa dzi le nuwo katã me.” Nyateƒee, “lɔlɔ̃ nu metsina gbeɖe o.” (1 Kor. 13:7, 8) Ne srɔ̃tɔ mawuvɔ̃lawo ɖoa ŋku atam si woka be yewoalɔ̃ yewo nɔewo ahawɔ nuteƒe dzi la, wo ame evea woawɔ Yehowa ƒe mɔfiame veviwo dzi ɣesiaɣi atsɔ akpɔ kuxi ɖe sia ɖe gbɔ.\n4, 5. (a) Aleke wòle be srɔ̃ŋutsu nawɔ eƒe tanyenye ŋu dɔe? (b) Aleke wòle be srɔ̃nyɔnu nabu tanyenye ƒe ɖoɖoa? (d) Tɔtrɔ kawoe atsu kple asi aɖe wɔ?\n4 Paulo gblɔ akpa si wòle be atsu kple asi nawɔ la ale: “Srɔ̃nyɔnuwo nabɔbɔ wo ɖokuiwo na wo srɔ̃wo, abe ale si woabɔbɔ na Aƒetɔ la ene, elabena ŋutsue nye ta na srɔ̃a, abe ale si Kristo la hã nye ta na hame la ene.” (Ef. 5:22, 23) Ðoɖo sia mefia be woda srɔ̃nyɔnu ɖe anyi o. Ke boŋ ɖe wòkpena ɖe eŋu be wòawɔ akpa si Mawu ɖo be srɔ̃nyɔnuwo nawɔ esime wògblɔ tso Adam ŋu be: “Menyo be ame la ɖeka ko nanɔ anyi o. Mawɔ kpeɖeŋutɔ si asɔ nɛ la nɛ.” (1 Mose 2:18) Ele be srɔ̃ŋutsu Kristotɔ hã nawɔ eƒe tanyenyea ŋu dɔ le lɔlɔ̃ me abe ale si ko Kristo, si “nye ta na hame la,” wɔnɛ ene. Esia ana srɔ̃nyɔnua naɖe dzi ɖi, eƒe dzi adze eme, wòade bubu eŋu, eye wòakpe asi ɖe eŋu ahabɔbɔ ɖe ete.\n5 Nɔvinyɔnu Cathy  lɔ̃ ɖe edzi be srɔ̃ɖeɖe bia tɔtrɔ geɖe. Egblɔ be: “Esime nyemeɖe srɔ̃ o la, mewɔa nu le ɖokuinye si hekpɔa nye ŋutɔ ɖokuinye dzi. Gake esi meɖe srɔ̃ la, gbeɖiɖia trɔ, eye wòva hiã be maɖo ŋu ɖe srɔ̃nye ŋu. Menɔ bɔbɔe kura o, gake agbagbadzedze be míawɔ nuwo abe ale si Yehowa dii ene wɔe be tsi metoa nye kple srɔ̃nye dome o.” Srɔ̃a Fred gblɔ be: “Nyametsotso menɔa bɔbɔe nam o. Esi meɖe srɔ̃ la, egasesẽ ɖe edzi, elabe fifia ele be mabu srɔ̃nye ŋu gbã. Gake esi medoa gbe ɖa biaa Yehowa ƒe mɔfiafia eye medea adaŋu kple srɔ̃nye hesea eya hã ƒe susu ta la, fifia nuwo nyo kura wu. Míele dɔ wɔm ɖekae!”\n6. Ne kuxiwo do mo ɖa le srɔ̃ɖeɖe me la, aleke woawɔ ana lɔlɔ̃ nanye “ɖekawɔwɔ ƒe nublanu deblibo”?\n6 Hafi srɔ̃ɖeɖe nali ke la, ele be atsu kple asia nalɔ̃ faa amia ŋku ɖe wo nɔewo ƒe gbɔdzɔgbɔdzɔwo dzi. Eye ‘woayi edzi ado dzi anɔ anyi kple wo nɔewo, eye woatsɔ anɔ wo nɔewo kem faa.’ Srɔ̃ŋutsu kple srɔ̃nyɔnu siaa daa vo. Ne edzɔ alea la, eʋua mɔ na wo be woasrɔ̃ nu tso woƒe vodada me, atsɔ ake, eye woana lɔlɔ̃ si nye “ɖekawɔwɔ ƒe nublanu deblibo” nakplɔ wo. (Kol. 3:13, 14) Hekpe ɖe eŋu la, “lɔlɔ̃ gbɔa dzi blewu, eye wònyoa dɔme. . . . Meléa vɔ̃ siwo wowɔ ɖe eŋu la ɖi o.” (1 Kor. 13:4, 5) Anyo be woakpɔ nya kluikluiwo gbɔ kaba. Mele be dziku nakpɔtɔ anɔ srɔ̃tɔ Kristotɔwo me woatsɔ amlɔ anyi o. (Ef. 4:26, 27) Ebia ɖokuibɔbɔ ŋutɔ hafi ame nate ŋu agblɔ tso dzi me be “meɖe kuku, tɔnye medzɔ o,” gake esia kpɔa kuxiwo gbɔ bɔbɔe eye wòtea srɔ̃tɔwo ɖe wo nɔewo ŋu.\nAME NƆEWO ŊU BUBU HIÃ VEVIE\n7, 8. (a) Aɖaŋu kae Biblia ɖo ku ɖe srɔ̃tɔwo ƒe dɔdɔ ŋu? (b) Nu ka tae wòle be srɔ̃tɔwo nabu wo nɔewo ŋu?\n7 Aɖaŋuɖoɖo nyuiwo le Biblia me siwo akpe ɖe srɔ̃tɔwo ŋu be susu nyui nanɔ wo si ku ɖe gbɔdɔdɔ le srɔ̃ɖeɖea me ŋu. (Xlẽ 1 Korintotɔwo 7:3-5.) Ele vevie ŋutɔ be srɔ̃tɔwo nabu wo nɔewo ƒe seselelãme kple nuhiahiãwo ŋu. Ne srɔ̃ŋutsu mebua srɔ̃a ŋu helénɛ ɖɔɖɔɖɔ abe koklozi ene o la, nyɔnua mase vivi na srɔ̃nua o. Biblia gblɔ na srɔ̃ŋutsuwo be woanɔ anyi kple wo srɔ̃wo “le nunya me.” (1 Pet. 3:7) Mele be woazi gbɔdɔdɔ ɖe ame dzi gbeɖe o, ke boŋ woalɔ̃ awɔe kple dzidzɔ. Zi geɖe la, egena ɖe lãme na ŋutsuwo kaba wu, gake anyo be wo ame evea nasɔ gbe hafi.\n8 Biblia megblɔ lɔlɔ̃wɔwɔ si tɔgbi sɔ na srɔ̃tɔwo alo afi si woawɔe ase ɖo o, gake eƒo nu tso lɔlɔ̃ɖeɖefia ŋu. (Haw. 1:2; 2:6) Eya ta esɔ be atsu kple asi Kristotɔwo nado vivi ɖe wo nɔewo ŋu.\n9. Nu ka tae mesɔ be ame si menye srɔ̃wò o nadzro wò o?\n9 Ne míelɔ̃ Mawu kple mía havi vevie la, míaɖe mɔ gbeɖe be naneke nagblẽ míaƒe srɔ̃ɖeɖe me o. Nuwo tɔtɔ le srɔ̃ɖeɖe aɖewo me, alo wo me gblẽ gɔ̃ hã, le esi srɔ̃tɔ ɖeka tsɔ amamaɖeɖenuwɔnawo kpɔkpɔ ɖo dɔe ta. Ne nu mawo kpɔkpɔ alo gbɔdɔdɔ le srɔ̃ɖeɖea godo ƒe dzodzro aɖe ge ɖe mía me la, ele be míahoe kple ke kaba ŋutɔ. Ahiãmoɖoɖo na ame si menye srɔ̃wò o menyo o, eye mefia lɔlɔ̃ o, ele be ame si wɔa esia nadzudzɔ. Ne ele ŋkudzi na mí be Mawu nya míaƒe susu kple nuwɔna ɖe sia ɖe la, aƒoe ɖe mía nu míawɔ nu si dzea eŋu eye míanɔ agbe dzadzɛ.—Xlẽ Mateo 5:27, 28; Hebritɔwo 4:13.\nNE SRƆ̃ÐEÐE ME LE GBEGBLẼM\n10, 11. (a) Aleke srɔ̃gbegbe bɔ egbeae? (b) Nya kae Biblia gblɔ tso kaklã ŋu? (d) Nu kae aʋã srɔ̃tɔwo be woƒe afɔ nagatsɔ ɖe kaklã ŋu o?\n10 Ne srɔ̃ɖeɖe me kuxiwo do gã ɖe edzi la, ate ŋu ana srɔ̃tɔ ɖeka alo wo ame evea nadi be yewoaklã alo agbe yewo nɔewo. Le dukɔ aɖewo me la, ame siwo gbea srɔ̃ la sɔ gbɔ wu ame siwo katã ɖea srɔ̃ ƒe afã. Srɔ̃gbegbe mebɔ alea gbegbe le Kristo hamea me ya o, gake ale si srɔ̃ɖeɖe me kuxiwo le dzidzim ɖe edzi le Mawu ƒe amewo dome la zu taɖui na mí katã.\n11 Biblia de se be: “Srɔ̃nyɔnu nagaklã ɖa tso srɔ̃a gbɔ o. Ke ne eklã ɖa tso egbɔ la, nenɔ anyi srɔ̃maɖemaɖee, alo negawɔ ɖeka kple srɔ̃a; eye srɔ̃ŋutsu hã nagagblẽ srɔ̃a ɖi o.” (1 Kor. 7:10, 11) Mele be nàbu kaklã tso srɔ̃wò gbɔ fefenya o. Ate ŋu awɔ na ame aɖewo be kaklãe nye kuxi sesẽwo gbɔ kpɔnu, gake zi geɖe la, ɖeko wògagblẽa nyaa ɖe edzi. Esi Yesu he susu Mawu ƒe nya si nye be ŋutsu agblẽ fofoa kple dadaa ɖi, eye wòaku ɖe srɔ̃a ŋu dzi vɔ la, egblɔ be: “Nu si Mawu bla ɖekae la, ame aɖeke megama eme o.” (Mat. 19:3-6; 1 Mose 2:24) Esia fia be mele be srɔ̃ŋutsua alo srɔ̃nyɔnua ŋutɔ hã nama ‘nu si Mawu bla ɖekae la me o.’ Yehowa bua srɔ̃ɖeɖe be ebla srɔ̃tɔwo le woƒe agbe me katã. (1 Kor. 7:39) Ne ele susu me na srɔ̃tɔwo dometɔ ɖe sia ɖe be yewoabu akɔnta na Mawu la, aʋã wo be woawɔ nu sia nu si woate ŋui akpɔ kuxiwo gbɔ kaba hafi wòayi nu gblẽ ge.\n12. Nu kae ate ŋu ana srɔ̃tɔwo nadi be yewoaklã?\n12 Ðewohĩ mɔkpɔkpɔ si meva eme o ye nye srɔ̃ɖeɖe me kuxi aɖewo ƒe kè. Ne ame aɖe le mɔ kpɔm be yeakpɔ dzidzɔ geɖe le srɔ̃ɖeɖe me evɔ medzɔ alea o la, ate ŋu ana dzi naɖe le eƒo, wòabui be woble ye, alo wòado dziku gɔ̃ hã. Vovototo si le ŋutsu kple nyɔnu ƒe nuwɔna me kple hehe si woxɔ ate ŋu atsɔ nya vɛ, alo woƒe susu masɔ le gazazã, wo srɔ̃wo ƒe ƒometɔwo gbɔ kpɔkpɔ kple vinyinyi gome o. Ke hã míele mi nɔvi Kristotɔwo katã kafum le esi mia dometɔ akpa gãtɔ wɔna ɖe Mawu ƒe mɔfiamewo dzi tsɔ kpɔa kuxi siawo katã gbɔe ta.\n13. Nu kawo dzie srɔ̃tɔ aɖe ate ŋu anɔ te ɖo aklã?\n13 Susu aɖewo tae srɔ̃tɔ aɖe akpɔe be yeaklã ɖo, abe ne srɔ̃a ɖoe koŋ gbe ƒomea dzi kpɔkpɔ, ne esẽa ŋuta le eŋu vevie, alo xe mɔ nɛ keŋkeŋ be wòagasubɔ Mawu o ene. Ele be srɔ̃tɔ Kristotɔ siwo le kuxi sesẽwo me tom nadi kpekpeɖeŋu tso hamemetsitsiwo gbɔ. Nɔviŋutsu kpɔnuteƒe siawo ate ŋu akpe ɖe srɔ̃tɔwo ŋu be woawɔ ɖe srɔ̃ɖeɖe ŋuti ɖaŋu siwo le Mawu ƒe Nyaa me dzi. Anyo hã be woado gbe ɖa abia Yehowa ƒe gbɔgbɔa be wòakpe ɖe wo ŋu woawɔ Biblia ƒe mɔfiamewo dzi ahaɖe gbɔgbɔa ƒe kutsetsea afia ale be woakpɔ kuxiawo gbɔ.—Gal. 5:22, 23. \n14. Aɖaŋu kae Biblia ɖo na Kristotɔ siwo srɔ̃wo menye Yehowa subɔlawo o?\n14 Kristotɔ aɖewo srɔ̃ menye Yehowa subɔla o. Biblia gblɔ susu nyui siwo tae wòle be woayi edzi anɔ wo nɔewo gbɔ ɖo. (Xlẽ 1 Korintotɔwo 7:12-14.) Srɔ̃tɔ dzimaxɔsetɔa ŋutɔ nya alo meɖanya o, ‘eŋuti kɔ’ le esi srɔ̃a nye xɔsetɔ ta. Vi ɖe sia ɖe si wodzi hã ‘le kɔkɔe’ le Mawu ŋkume. Paulo ɖe eme be: “Srɔ̃nyɔnu, aleke nàwɔ anya ne wòe axɔ srɔ̃wò ɖe agbe? Alo srɔ̃ŋutsu, aleke nàwɔ anya ne wòe axɔ srɔ̃wò ɖe agbe?” (1 Kor. 7:16) Le Yehowa Ðasefowo ƒe hame ɖe sia ɖe kloe me la, srɔ̃tɔ Kristotɔ aɖewo li siwo dometɔ ɖekae wɔ akpa vevi aɖe ale be srɔ̃a zu Yehowa subɔla.\n15, 16. (a) Aɖaŋu kae Biblia ɖo na srɔ̃nyɔnu Kristotɔ si srɔ̃ menye Mawu subɔla o? (b) Nu kae srɔ̃tɔ Kristotɔ awɔ “ne dzimaxɔsetɔ la tiae be yeadzo”?\n15 Apostolo Petro xlɔ̃ nu srɔ̃nyɔnu Kristotɔwo be woabɔbɔ wo ɖokuiwo na wo srɔ̃wo “ale be ne srɔ̃ŋutsu aɖewo meɖoa to nya la o la, wo srɔ̃wo ƒe agbenɔnɔ nya aɖeke magblɔmagblɔe naɖe wo, esi woawo ŋutɔ kpɔ miaƒe agbenɔnɔ dzadzɛ kple bubu deto la ta.” Le esi srɔ̃nyɔnu nanɔ nu ƒom tso eƒe dzixɔsewo ŋu ɣesiaɣi teƒe la, eɖea vi wu ne eɖea “gbɔgbɔ fatu si nɔa anyi kpoo . . . si xɔ asi ŋutɔ le Mawu ŋkume” fiana, elabe esia ate ŋu akpe ɖe srɔ̃a dzimaxɔsetɔa ŋu be wòaxɔ nyateƒea.—1 Pet. 3:1-4.\n16 Ke ne srɔ̃tɔ dzimaxɔsetɔ la tiae be yeaklã ya ɖe? Biblia gblɔ be: “Ne dzimaxɔsetɔ la tiae be yeadzo la, nedzo faa; se mebla nɔviŋutsu alo nɔvinyɔnu le nya siawo me o, ke boŋ Mawu yɔ mi be mianɔ ŋutifafa me.” (1 Kor. 7:15) Esia mefia be Kristotɔ la vo le Ŋɔŋlɔawo nu aɖe srɔ̃ bubu o, gake mehiã be wòazii ɖe srɔ̃a dzimaxɔsetɔa dzi be wòanɔ ye gbɔ kokoko o. Kaklã ate ŋu ana Kristotɔ la nakpɔ ŋutifafa vie. Ate ŋu anɔ mɔ kpɔm hã be ye srɔ̃a natrɔ agbɔ kple susu be yewoakpɔ yewoƒe srɔ̃ɖeɖea ta, eye ɖewohĩ wòava zu haxɔsetɔ le etsɔme.\nNU KAE NYE NU VEVITƆ LE SRƆ̃ÐEÐE ME?\nMawusubɔsubɔ tsɔtsɔ ɖo nɔƒe gbãtɔ ana miaƒe dzidzɔ nadzi ɖe edzi le srɔ̃ɖeɖea me (Kpɔ memama 17)\n17. Nu kae wòle be srɔ̃tɔ Kristotɔwo natsɔ aɖo nɔƒe gbãtɔ?\n17 Esi míele “ŋkeke mamlɛawo” ƒe yɔyrɔe nu ta la, míele ‘ɣeyiɣi sesẽ siwo me nɔnɔ sesẽ’ me. (2 Tim. 3:1-5) Gake ne kadodo si le mía kple Yehowa dome me sẽ la, akpɔ mía ta tso xexe sia ƒe ŋusẽkpɔɖeamedzi gbegblẽwo me. Paulo gblɔ be: “Ɣeyiɣi vi aɖe koe susɔ. Tso fifia dzi yina la, ame siwo si srɔ̃ le la nanɔ abe ɖe ɖeke mele wo si o ene, . . . eye ame siwo wɔa xexea ŋuti dɔ la nanɔ abe ame siwo mele eŋuti dɔ wɔm bliboe o ene.” (1 Kor. 7:29-31) Menye ɖe Paulo le gbɔgblɔm na atsu kple asiwo be woagblẽ wo nɔewo ɖi o. Ke boŋ esi ɣeyiɣi si susɔ megasɔ gbɔ kura o ta la, ele be woatsɔ mawusubɔsubɔ aɖo nɔƒe gbãtɔ.—Mat. 6:33.\n18. Nu kae Kristotɔ awɔ be eƒe srɔ̃ɖeɖe navivi eye dzidzɔ nanɔ eme?\n18 Ele eme be míele ɣeyiɣi madeamedziwo me eye srɔ̃ɖeɖe geɖewo le gbagbãm ya, gake anya wɔ be míaƒe srɔ̃ɖeɖe navivi eye dzidzɔ nanɔ eme. Nyateƒee, srɔ̃tɔ Kristotɔ siwo le Yehowa ƒe amewo ŋu kplikplikpli, wowɔna ɖe Ŋɔŋlɔawo me ɖaŋuɖoɖowo dzi, eye wonana Yehowa ƒe gbɔgbɔ kɔkɔea fiaa mɔ wo la ate ŋu alé “nu si Mawu bla ɖekae” ɖe te.—Marko 10:9.\n^  (memama 13) Kpɔ agbalẽ si nye “Minɔ Mawu Ƒe Lɔlɔ̃ La Me Ðaa,” megbenya, “Nya Si Biblia Gblɔ Tso Kaklã Kple Srɔ̃gbegbe Ŋu.”\nGBETAKPƆXƆ—TATA SI MÍESRƆ̃NA August 2016\n“Mina Bubu Nanɔ Srɔ̃ɖeɖe Ŋu”


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nWOMEDZI ame aɖeke kple nunana ƒe gbɔgbɔ o. Vidzĩ ƒe dzɔdzɔmenɔnɔmee nye be wòaɖi kɔ na eya ŋutɔ ƒe nudzodzro kple nudidiwo eye metsɔa ɖeke le amesiwo léa be nɛ ƒe nyonyo me o. Gake le ɣeyiɣi aɖe megbe la, ɖevia va dea dzesii be menye ye ɖeka koe nuwo hiã o. Ele be wòabu ame bubuwo ŋu, eye menye nunanawo ko wòanɔ xɔxɔm o ke boŋ ele be wòasrɔ̃ alesi wonaa nu hemaa nu kple ame bubuwo hã. Ele be woatu nunana ƒe gbɔgbɔ ɖo.\nMenye amesiame si naa nu—le agbɔsɔsɔ me gɔ̃ hã—sie nunana ƒe gbɔgbɔ le o. Ame aɖewo ana nu atsɔ akpe asi ɖe habɔbɔ aɖe ŋu ale be wòade woawo ŋutɔ dzi. Bubuwo ana nu be woaxɔ kafukafu atso amewo gbɔ. Ke hã alesi Kristotɔ vavãwo naa nu ya to vovo. Ekema nunana ƒe nɔnɔme kae Mawu ƒe Nya la kafu? Alesi ƒe alafa gbãtɔ me Kristotɔwo na nui me dzodzro kpuie aɖo biabia sia ŋu.\nKristotɔwo ƒe Nunana ƒe Kpɔɖeŋuwo\nKristotɔwo ƒe nunana, si ŋu woƒo nu tsoe le Biblia me zi geɖe la, nye “hamenunana” amesiwo hiã tu ŋutɔŋutɔ. (Hebritɔwo 13:16; Romatɔwo 15:26) Menye nusi woawɔ le dzizizi me o. Apostolo Paulo ŋlɔ bena: “Amesiame abe alesi wòɖo ɖi le eƒe dzi me ene, menye kple veve alo dzizizi o; elabena amesi na nu kple dzidzɔ la, eyae Mawu lɔ̃na.” (Korintotɔwo II, 9:7) Menye nusi wòle be woawɔ kple susu be amewo nakpɔe ta ko hã o. Anania kple Safira wɔ ayemenu sia eye wokpɔ emetsonu si nye ku.—Dɔwɔwɔwo 5:1-10.\nEva hiã be woana nu esime Yudatɔwo kple trɔ̃subɔla zu Yudatɔwo tso didiƒe va ƒo ƒu ɖe Yerusalem be woaɖu Pentekoste-ŋkekenyuia le ƒe 33 M.Ŋ. me. Afimae “Gbɔgbɔ kɔkɔe la yɔ” Yesu yomedzelawo le “taŋtaŋ, eye wode asi gbe bubuwo gbɔgblɔ me.” Ameha gã aɖe ƒo ƒu ɖe wo ŋu eye wose Petro ƒe nuƒo ʋãme si wòƒo ku ɖe Yesu Kristo ŋu. Emegbe ameawo kpɔ alesi Petro kple Yohanes da gbe le tekunɔ aɖe si nɔa gbedoxɔ la ƒe ʋɔtru nu la ŋu, eye wogase Petro ƒo nu tso Yesu kple alesi wòhiã be woatrɔ dzime ŋu ake. Ame akpe geɖe trɔ dzime eye wonyrɔ wo wozu Kristo yomedzelawo.—Dɔwɔwɔwo, ta 2 kple 3.\nDzimetrɔla yeyeawo di be yewoatsi Yerusalem axɔ nufiame geɖe tso Yesu ƒe apostoloawo gbɔ. Gake aleke apostoloawo awɔ akpɔ amedzro mawo katã ƒe nuhiahiãwo gbɔ? Biblia ƒe nuŋlɔɖi gblɔ na mí be: “Ame geɖe alesi si anyigbawo alo xɔwo le la, tsɔ wo dzra, eye wotsɔ nusiwo wodzra la ƒe home vɛ, eye wotsɔe da ɖe apostolowo ƒe afɔ nu; eye womãe na amesiame le ɖesiaɖe ƒe hiahiã nu.” (Dɔwɔwɔwo 4:33-35) Nyateƒee, nunana ƒe gbɔgbɔ le Yerusalem-hame yeye si woɖo la me!\nEmegbe la, hame bubuwo ɖe nunana ƒe gbɔgbɔ ma ke fia. Le kpɔɖeŋu me, togbɔ be Makedonia Kristotɔwo ŋutɔwo da ahe hã la, wona nu wu alesi woate ŋui be woatsɔ ana wo nɔvi siwo hiã tu le Yudea. (Romatɔwo 15:26; Korintotɔwo II, 8:1-7) Filipi-hamea ɖo kpɔɖeŋu nyui le kpekpeɖeŋu nana Paulo me le eƒe subɔsubɔdɔa me. (Filipitɔwo 4:15, 16) Yerusalem-hamea ŋutɔ maa nuɖuɖu gbesiagbe na ahosi siwo hiã tu, eye apostolowo tia ŋutsu adre siwo dze be woakpɔ egbɔ be womegblẽ ahosi siwo dze dometɔ aɖeke ɖi o.—Dɔwɔwɔwo 6:1-6.\nKristotɔ gbãtɔwo wɔ nu kaba esi wokpɔ xaxa si nɔ ŋgɔ gbɔna. Le kpɔɖeŋu me, esime nyagblɔɖila Agabo gblɔ dɔwuame gã aɖe si gbɔna ƒe nya ɖi la, hame si nɔ Siria Antioxia la “ɖo bena, wo dome amesiame naɖo nunana aɖe ɖe nɔvi, siwo le Yudea la, alesi woate ŋui.” (Dɔwɔwɔwo 11:28, 29) Gbɔgbɔ nyui kae nye esi woɖe fia le ŋudzɔnɔnɔ ɖe ame bubuwo ƒe nuhiahiã ŋu me!\nNukae ʋã Kristotɔ gbãtɔwo be woanyo dɔme lɔlɔ̃tɔe nenema gbegbe? Le nyateƒe me la, aleke nunana ƒe gbɔgbɔ la wɔna sua ame si? Míate ŋu asrɔ̃ nu geɖe tso Fia Dawid ƒe kpɔɖeŋu me dzodzro kpuie me.\nDawid ƒe Alɔdodo Tadedeagu Vavãtɔ Faa\nAnye ƒe 500 kloe enye ma si Nubablaɖaka—si nye aɖaka kɔkɔea aɖe si fia Yehowa ƒe anyinɔnɔ—la mekpɔ nɔƒe ŋutɔŋutɔ o. Wodae ɖe avɔgbadɔ si Israel-viwo tsɔna tsoa afi ɖeka yia bubue esime wonɔ tsatsam le gbea dzi kple esime wova ɖo Ŋugbedodonyigba dzi la me. Fia Dawid di vevie be yeaɖe aɖaka la le avɔgbadɔ si me wodzrae ɖo la me ahatu xɔ si sɔ na Yehowa si me aɖaka kɔkɔe la anɔ. Dawid gblɔ na nyagblɔɖila Natan be: “Kpɔ ɖa, nye la mele sedertixɔ me, ke Yehowa ƒe nubablaɖaka ya le kuntruwo te.”—Kronika I, 17:1.\nKe hã Dawid nye aʋawɔla. Eyata Yehowa ɖe gbeƒãe be via Salomo ye atu gbedoxɔ si me Nubablaɖakaa anɔ la le eƒe ŋutifafa dziɖuɣia me. (Kronika I, 22:7-10) Gake esia mexe mɔ ɖe Dawid ƒe nunana ƒe gbɔgbɔ la nu o. Ewɔ ɖoɖo ɖe dɔwɔla gbogbo aɖewo ŋu, eye wòdze dɔwɔnu siwo woazã le gbedoxɔa tutu me la nuƒoƒoƒu gɔme. Egblɔ na Salomo emegbe be: “[Meƒo] sika talento akpe alafa kple klosalo talento akpe teƒe akpe nu ƒu ɖe Yehowa ƒe xɔ la ŋu hekpe ɖe akɔbli kple gayibɔ, siwo mele dada me o la ŋuti, wosɔ gbɔ ŋutɔ; meƒo atiwo kple kpewo nu ƒu.” (Kronika I, 22:14) Esi esia mesɔ gbɔ na Dawid o la, ena eya ŋutɔ ƒe sika kple klosalo si ƒe egbegbe home awu dɔlar 1,200,000,000. Gakpe ɖe eŋu la, amegãwo hã dzɔ nu faa. (Kronika I, 29:3-9) Nyateƒee, Dawid ɖe nunana faa ƒe gbɔgbɔ fia!\nNukae ʋã Dawid be wòana nu faa alea? Ekpɔe dze sii be nusiwo katã yekpɔ hewɔ la tso alesi Yehowa yra ye gbɔ. Eʋu eme le gbedodoɖa me be: “Yehowa, mía Mawu, nu gbogbo siawo, siwo míeƒo ƒu, be míatsɔ atu xɔ na wò hena wò ŋkɔ kɔkɔe la, tso asiwò me, eye tɔwòe nye wo katã. Nye Mawu, menyae be, wòe dzroa dziwo me kpɔna, eye dzimekɔkɔ nyoa ŋuwò. Nye dzime kɔ mena nusiawo katã faa; eye azɔ mekpɔ wò dukɔ, si le afisia kple dzidzɔ, be wona nuwo faa.” (Kronika I, 29:16, 17) Dawid de asixɔxɔ woa kple Yehowa dome ƒomedodo ŋu. Ede dzesi alesi wòhiã be wòasubɔ Mawu kple “dzi blibo kpakple luʋɔ blibo,” eye wòkpɔ dzidzɔ le esia wɔwɔ me. (Kronika I, 28:9) Nɔnɔme sia kee ʋã Kristotɔ gbãtɔwo be woaɖe nunana ƒe gbɔgbɔ afia.\nYehowa gbɔe míekpɔ nunana ƒe kpɔɖeŋu nyuitɔ kekeake le. Elɔ̃a ame hetsɔa ɖe le eme na ame ale gbegbe be ‘wònana eƒe ɣe dzena na ame vɔ̃ɖiwo kple ame nyuiwo, henana tsi dzana na ame dzɔdzɔewo kple ame madzɔmadzɔwo.’ (Mateo 5:45) Ena “agbe kple gbɔgbɔ kpakple nuwo katã” ameƒomea katã. (Dɔwɔwɔwo 17:25) Le nyateƒe me la, abe alesi nusrɔ̃la Yakobo gblɔe ene la, “nunana nyuiwo katã kple nunana blibowo katã la dziƒo wotso, tso kekeliwo ƒe Fofo la gbɔ.”—Yakobo 1:17.\nYehowa ƒe nunana gãtɔ kekeake si wòtsɔ na míe nye alesi wotsɔ eƒe “Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.” (Yohanes 3:16) Ame aɖeke mate ŋu agblɔ be yedze na nunana ma o, “elabena wo katã wɔ nuvɔ̃, eye Mawu ƒe ŋutikɔkɔe hiã wo tim.” (Romatɔwo 3:23, 24; Yohanes I, 4:9, 10) Kristo ƒe tafea nye nusi dzi Mawu ƒe “nunana manyagblɔ” si nye “Mawu ƒe amenuveve, si sɔ gbɔ ŋutɔ na mi la” nɔ te ɖo kple nusi dzi wòto nae. (Korintotɔwo II, 9:14, 15) Esi Paulo kpɔ ŋudzedze ɖe Mawu ƒe nunana ŋu ta la, ewɔe eƒe agbemedɔe “be [yeaɖi] ɖase le Mawu ƒe amenuveve nyanyui la ŋuti.” (Dɔwɔwɔwo 20:24) Ede dzesii be Mawu ƒe didie nye be “woaxɔ amewo katã, bene woava nyateƒe ƒe sidzedze la me.”—Timoteo I, 2:4.\nEgbea la, wole esia wɔm to gbeƒãɖeɖe kple nufiafia dɔ gã aɖe si keke ta ɖo dukɔ 234 me la dzi. Yesu gblɔ takeke sia ƒe nya ɖi esime wògblɔ be: “Woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.” (Mateo 24:14) Ẽ, “ele be, woaɖe gbeƒã nyanyui la afia dukɔwo katã gbãgbiagbã.” (Marko 13:10) Le ƒe si va yi me la, gbeƒãɖela siwo wu miliɔn ade zã gaƒoƒo 1,202,381,302 le dɔ sia wɔwɔ me eye wowɔ Biblia-nusɔsrɔ̃ 5,300,000 kple edzivɔ. Esi mɔfiame sia lɔ amewo ƒe agbe ɖe eme ta la, edziwɔwɔ le vevie wu ɖesiaɖe.—Romatɔwo 10:13-15; Korintotɔwo I, 1:21.\nWota agbalẽ miliɔn gbogbo aɖewo—siwo ƒe ɖewo nye Bibliawo, agbalẽ gãwo, kple agbalẽ gbadzawo—ƒe sia ƒe be woatsɔ akpe ɖe amesiwo Biblia me nyateƒea ƒe dɔ le wuwum la ŋui. Gakpe ɖe eŋu la wotaa Gbetakpɔxɔ kple Nyɔ! magazinewo biliɔn kple edzivɔ. Esi amewo va le to ɖom nyanyuia ta la, wotua Yehowa Ðasefowo ƒe Fiaɖuƒe Akpatawo kple Takpexɔwo, siwo nye afisiwo woƒoa ƒu ɖo hena Biblia nufiamewo xɔxɔ. Wowɔa ɖoɖo ɖe nutome sue takpekpewo kple ŋkeke ɖeka takpekpe tɔxɛwo kpakple nutome gã takpekpewo ŋu ƒe sia ƒe. Hehenana dutanyanyuigblɔlawo, dzikpɔlamɔzɔlawo, hamemegãwo, kple subɔsubɔdɔwɔlawo hã yia edzi. Míeda akpe na Yehowa be wòna míekpɔ mɔnuɖoɖo siawo katã to “dɔla nuteƒewɔla kple aɖaŋudzela” la dzi. (Mateo 24:45-47) Nyateƒee, eʋãa mí be míada akpe Nɛ vavã!\nAkpedada na Yehowa\nAbe alesi wònɔ le gbedoxɔa tutu kple Kristotɔ gbãtɔwo ƒe nuhiahiãwo gbɔ kpɔkpɔ me ene la, gakpɔkpɔ hena nunana siawo katã gbɔ kpɔkpɔ tsoa lɔlɔ̃nu faa nudzɔdzɔ ɖeɖeko me. Ke hã, ele be míaɖo ŋku edzi be ame aɖeke mate ŋu awɔ Yehowa Nuwokatãtɔ la kesinɔtɔe o. (Kronika I, 29:14; Xagai 2:8) Eyata nunanawo nye lɔlɔ̃ si le mía si na Yehowa kple didi be míado tadedeagu vavã ɖe ŋgɔ ƒe kpeɖodzi. Apostolo Paulo gblɔ be dɔmenyo nunana siawo ɖeɖe fia nyea ‘akpedada na Mawu.’ (Korintotɔwo II, 9:8-13) Yehowa dea nunana sia tɔgbe ƒe dzi ƒo elabena efia be míeɖea nunana ƒe gbɔgbɔ nyuitɔ kple dzi nyuitɔ fiaa eyama. Yehowa ayra amesiwo nyoa dɔme heɖoa ŋu ɖe eŋu eye woakpɔ dzidzedze le gbɔgbɔ me. (Mose V, 11:13-15; Lododowo 3:9, 10; 11:25) Yesu ka ɖe edzi na mí be dzidzɔ atso eme na mí hegblɔ be: “Nana enye yayra wu xɔxɔ.”—Dɔwɔwɔwo 20:35.\nKristotɔ siwo me nunana ƒe gbɔgbɔ le la melalana be hiahiã nado mo ɖa hafi o. Ke boŋ wodia mɔnukpɔkpɔa be “[woawɔ] nu nyui na amesiame, ke vevietɔ na haxɔsetɔwo.” (Galatiatɔwo 6:10) Paulo de mawumedɔmenyonyo ƒe dzi ƒo ŋlɔ bena: “Migaŋlɔ dɔmenyowɔwɔ kple hamenunana be o; elabena nenem vɔsa siawo dzea Mawu ŋu.” (Hebritɔwo 13:16) Míaƒe nunɔamesiwo—ɣeyiɣi, ŋusẽ, kple ga—zazã atsɔ akpe ɖe ame bubuwo ŋu kple be míatsɔ ado alɔ tadedeagu dzadzɛtɔ dzea Yehowa Mawu ŋu. Nyateƒee, elɔ̃a nunana ƒe gbɔgbɔ.\n[Aɖaka/Nɔnɔmetata si le axa 28, 29\nMɔ Siwo Dzi Ame Aɖewo Tona Dzɔa Nu\nNUDZƆDZƆ HENA XEXEAME KATÃ ƑE DƆA\nAme geɖe ɖoa ga home aɖe koŋ ɖi si wodana ɖe nudzɔɖaka siwo dzi woŋlɔ ɖo be “Nudzɔdzɔ Hena Xexeame Katã ƒe Dɔa—Mateo 24:14” me.\nƔleti sia ɣleti la, hamewo ɖoa ga siawo ɖe Yehowa Ðasefowo ƒe dɔwɔƒe si kpɔa dɔa dzi le woƒe dukɔ me. Woate ŋu aɖo lɔlɔ̃nu faa gadzɔdzɔwo ɖa tẽ ɖe Watch Tower Bible and Tract Society of Pennsylvania, c/o Office of the Secretary and Treasurer, 25 Columbia Heights, Brooklyn, New York 11201-2483, alo ɖe alɔdzedɔwɔƒe si kpɔa dɔa dzi le miaƒe dukɔ me. Ele be woaŋlɔ ɖe gaxɔgbalẽwo dzi be woaxee na “Watch Tower.” Woate ŋu adzɔ sikanuwo alo kesinɔnu bubuwo hã. Ele be woaŋlɔ lɛta kpui aɖe akpe ɖe nudzɔdzɔ siawo ŋu si aɖe nu me be ɖe yewotsɔ nunana siawo ke keŋkeŋ.\nNUDZƆDZƆ SIWO WOAGATE ŊU AXƆ ƑE ÐOÐO\nWoate ŋu adzɔ ga le ɖoɖo tɔxɛ aɖe nu be ne ga la hiã amea la, woagatrɔe nɛ. Ne èdi numeɖeɖe bubuwo la, taflatse ŋlɔ agbalẽ ɖo ɖe Secretary and Treasurer’s Office, nàzã adrɛs si le etame.\nTsɔ kpe ɖe ga siwo woatsɔ ake kple gadzɔdzɔ siwo woagate ŋu axɔ ŋu la, nunana ƒe mɔnu bubuwo siwo dzi woato akpe asi ɖe xexeame godoo ƒe Fiaɖuƒe subɔsubɔdɔa ŋu la li. Esiawo ƒe ɖewoe nye:\nNugblẽfexexewo: Woate ŋu atia Gbetakpɔxɔ Habɔbɔa be eyae woaxe yeƒe nugblẽfe na ne yeku alo axe yeƒe dzudzɔxɔledɔmega na.\nGa Siwo Le Gadzraɖoƒe: Woate ŋu ana Gbetakpɔxɔ Habɔbɔa naxɔ ga si woda ɖe gadzraɖoƒe, ga la dada ɖi ƒe ɖaseɖigbalẽwo, alo ga si woaxe na ame ne woxɔ dzudzɔ le dɔme alo woana Gbetakpɔxɔ Habɔbɔa naxɔ wo ne nunala la ku, le mia gbɔ gadzraɖoƒeɖoɖowo nu.\nGa si Wode Dɔ aɖe Me Kple Esi Wodo na Dɔwɔƒewo: Woate ŋu atsɔ ga si wode dɔ aɖe me kple esi wodo na dɔwɔƒe aɖe ƒe gome ana Gbetakpɔxɔ Habɔbɔa wòanye nunana wotsɔ kee keŋkeŋ.\nAƒewo Kple Anyigbawo: Woate ŋu atsɔ aƒe alo anyigba siwo woate ŋu adzra la ana wòanye nusi ŋu woɖe asi le keŋkeŋ alo, ne enye aƒe si me nunala la lee la, woagblẽ xɔawo dometɔ aɖe ɖi nɛ be wòanɔ eme le eƒe agbenɔɣi. Ele be woana alɔdzedɔwɔƒe si le miaƒe dukɔa me nanya hafi woawɔ agbalẽ ɖe aƒe alo anyigba siawo dzi.\nNunanaɖoɖo si me Woɖea Nane le Naa Nunalaa Ƒe sia Ƒe: Nunanaɖoɖo si me woɖea nane le naa nunalaa ƒe sia ƒe nye ɖoɖo si me wotsɔa ame ƒe ga alo nunɔamesi siwo ŋu nya aɖeke meku ɖo o naa Gbetakpɔxɔ Habɔbɔa. Woxea ga home aɖe koŋ naa nunalaa, alo amesi dzi nunalaa tɔ asii ƒe sia ƒe le eƒe agbenɔɣi katã ɖe eteƒe. Woɖea adzɔxexe ƒe agba dzi kpɔtɔna na nunalaa le ƒe si me wòtsɔ nua na.\nDomenyinumagbalẽwo Kple Nunɔamesi Siwo Woanɔ Zazãm Gbɔ: Woate ŋu ato domenyinumagbalẽ si wowɔ le setɔwo gbɔ dzi atsɔ nunɔamesi alo ga si anye domenyinu ana Gbetakpɔxɔ Habɔbɔa, alo woate ŋu atia Gbetakpɔxɔ Habɔbɔa wòanɔ amesiwo anɔ nunɔamesi aɖewo ƒe viɖe zãm gbɔ la dome. Womexɔa adzɔ aɖewo ɖe nusiwo wotsɔ na subɔsubɔha aɖe ta o.\nAbe alesi nyagbe “nunana si ŋu wowɔ ɖoɖo ɖo” fia ene la, ehiã be nunala la nawɔ ɖoɖo le nunana siawo tɔgbe koŋ ŋu. Habɔbɔa ta agbalẽ gbadza si ƒe ŋkɔe nye Charitable Planning to Benefit Kingdom Service Worldwide ɖe Eŋlisi kple Spain gbewo me be wòakɔ nu me na amesiwo di be yewoakpe ɖe Yehowa Ðasefowo ƒe xexeame katã ƒe dɔa ŋu to nunana siwo ŋu wowɔ ɖoɖo ɖo ƒomevi aɖewo dzi. Wota agbalẽ gbadza sia be woatsɔ aɖo biabia geɖe siwo wobiana ku ɖe nunanawo, domenyinumagbalẽwo, kple nunɔamesi siwo woanɔ zazãm gbɔ ŋu la ŋuti. Nyatakaka nyui bubuwo gale eme ku ɖe aƒe alo anyigba, ga, kple adzɔxexe ŋuti ɖoɖowɔwɔ ŋu. Numeɖeɖewo le eme tso mɔnu vovovo siwo dzi woate ŋu ato ana nu fifia alo ana habɔbɔa naxɔ domenyinu aɖe le ame ƒe ku megbe ŋu. Le agbalẽ gbadza la xexlẽ kple numedzodzro kple woa ŋutɔwo ƒe setɔwo alo adzɔxexe ŋu ɖaŋuɖolawo kple amesiwo le dɔ wɔm le Nunana si Ŋu Wowɔ Ðoɖo Ðo Dzikpɔƒea megbe la, ame geɖe te ŋu kpe ɖe Yehowa Ðasefowo ŋu le xexeame godoo eye le ɣeyiɣi ma ke me la, egaɖe vi geɖe le woƒe adzɔxexenyawo gome le esi wowɔe nenema ta. Woate ŋu abia agbalẽ gbadza sia ƒe ɖe tso Nunana si Ŋu Wowɔ Ðoɖo Ðo Dzikpɔƒea gbɔ tẽ.\nNe èdi nyatakaka geɖe wu la, àte ŋu abia Nunana si Ŋu Wowɔ Ðoɖo Ðo Dzikpɔƒea, to adrɛs si le ete zazã aŋlɔ agbalẽ na wo alo aƒo ka na wo me alo nàbia Yehowa Ðasefowo ƒe dɔwɔƒe si kpɔa dɔa dzi le dukɔ si me nèle.\nNukae ʋã Kristotɔ gbãtɔwo be woana nu faa?\nƉoe Ɖe Amewo Ɖoe Ɖe Amewo Tu Nunana ƒe Gbɔgbɔ Ðo\nw03 11/1 axa 26-30